टटका खबर, बियफे, दशमी, चईत अँजोरिया, 2078 विक्रमी – टटका खबर\nखेल चुनाव देश-दुनिया भोजपुरी पट्टी\nApr 22, 2021 अयोध्या, आईपीएल क्रिकेट, आक्सीजन, कोरोना, गोपालगंज, जौनपुर, डॉक्टर आ समाज, पश्चिम बंगाल, प्यारेलाल कंवर, मध्यप्रदेश, महाराष्ट्र, रामलला के मुकुट, रोहतास, वाराणसी, विधानसभा चुनाव, श्रीरामनवमी, सारण\nदेश के विरोधी गोल चाहे ऊ राजनीति में होखो, मीडिया में होखो, प्रशासन में होखो, सरकार चलावत होखो, भा पंचइति करे में लागल होखो बुझात बा कि बाकायदा एगो टूल किट बना के देश के माहौल बिगाड़े में लागल बा. अपना देश के लोग त कउवा कान ले गइल सुनते कउवा का पाछा भागे लागेला बिना आपन कान टोवले. अफवाह उड़ा के एहिजा नूनो तीन सौ रुपिया किलो बेचा जाला. काहे कि जेकरा लगे बा ऊ जमाखोरी कर लेला आ जेकरा जरुरतो नइखे उहो खरीद के राखे लागेला. एह घरी देश विरोधी गोल आ मीडिया हवा बनावे में लागल बा कि आक्सीजन के कमी हो गइल बा. का करत रहुवे राज्य सरकार कि एकर इन्तजाम ना कइलसि. बाकिर दोष केन्द्र का कपारे साटल जा रहल बा. आक्सीजन के सिलिन्डर कीन-कीन के लोग अपना घर में रखले जात बा कि का जाने कब जरुरत पड़ जाई आ जब जरुरत पड़ी त पता ना भेंटाई कि ना भेंटाई. अस्पतालन में काम करे वाला लोगो एही समाज से आवेला. मौका के फायदा उठावे का लालच में उहो कमी बता के मनमाना दाम वसूले में लागल बा. बाजार में निकलल डॉकाटर से हर दुकानदार मनमाना वसुलेला बाकिर इहो चाहेला कि जब ऊ डॉक्टर का लगे जाव त डॉक्टर ओकरा के फोकटे में हर सेवा दे देव. अगर घर परिवार में कवनो डॉक्टर होखे त पता कर लीं कि ओकरा हर डेग पर कतना विभागन के पेट भरे के पड़ेला. तमाम नियम कायदा का जंजीरन में डॉक्टरन के जकड़ के राखि दीहल गइल बा. अगर जाँच करावे त लोग छाती पिटी कि बिना जरुरत जाँच करावल जा रहल बा. जाँच ना करावे आ कवनो ऊँच नीच हो जाव त कहाई कि फलाँ जाँच काहें ना करावल गइल. अदालतो अपना जज के गलत फैसला पर कवनो सजा ना देव जबकि ओकरा लगे पूरा समय होला फुरसत से सब देख-सुन-जानि के फैसला लेबे खातिर. डॉक्टर के आनन-फानन में फैसला लेबे के पड़ेला. ऊ एगो निर्दोष के बचावे का नाम पर सौ गो अपराधियन के जमानत ना दे सके. ओकरा हर बीमारी के इलाज करे के बा आ हर दवाई के कुछ ना कुछ अनचाहा साइड-इफेक्ट होखबे करेला. कहल गइल बा कि हर औषधि जहर होले आ हर जहर औषधि. सबकुछ एहपर निर्भर बा कि ओकर इस्तेमाल कवना तरह हो रहल बा. समाज अपना करनी के फल भुगत रहल बा आ ओकरा के अउर भुगतावे में लागल बाड़ें देश के विरोधी गोल-गिरोह. ओहनी के असल शिकायत बा कि अइसनका बहत मोरी में ओकरा डुबकी लगावे के मौका नइखे मिलल. सोच लीं कि अगर जो कहीं देश में गैर भाजपाई सरकार रहीत त अबहीं ले कतना घोटाला हो गइल रहीत. बबुआ के जब कोरोना हो गइल तब नोह कटा के शहीद कहाए का लालच में एलान कर दिहलन कि आपन सगरी रैली रद्द करत बाड़न. आ अगिले दिन राज खुल गइल कि कोरोना छूताह हो गइला का चलते उनुका लगे कवनो विकल्पे ना रहुवे. अब ऊ अधीर त हउवन ना जे कोरोनाह हो गइला का बादो एलान कइले बाड़न कि प्रचार करे के काम जारी रखीहन. ऑफ लाइन ना त ऑनलाइन.\nआजु पश्चिम बंगाल के छठवां डेग उठल बा आ राज्य के चार जिलन में पसरल 43 गो विधानसभा सीटन पर वोट डालल जाई.\nमहाराष्ट्र के नासिक में डॉक्टर जाकिर हुसैन अस्पताल का बहरी एगो ऑक्सीजन टैंकर में रिसाव होखला का चलते नाहियो त 24 गो लोग के जान चलि गइल. जान बचावे वाला आक्सीजन से जान जाए के ई एगो दुखदायी हादसा बा.\nराज्य बँटे से पहिले वाला मध्यप्रदेश के उप मुख्यमंत्री रहल कांग्रेसी नेता स्वर्गीय प्यारेलाल कंवर के बेटा, बहू, आ ओह लोग के एगो मासूम लइका के कत्ल पारिवारिक विवाद का चलते उनुके बडका भाई के परिवार कर दिहलसि. घटना छतीसगढ़ के कोरबा जिला के उरगा इलाका में भइल. घटना के जानकारी पवते कोरबा के के पुलिस अधीक्षक अभिषेक मीणा खुदे जाँच में लाग गइलें आ कातिलन के परिवार के गिरफ्तार करवा दिहलन.\nकाल्हु अमेरिका के जॉन हॉपकिन्स यूनिवर्सिटी का ओरि से जारी आंकड़ा में बतावल गइल बा कि दुनिया में कोरानाह हो चुकल लोग के गिनिती 14 करोड़ 29 लाख 64 हजार 759 हो गइल बा. अबहीं ले 30 लाख 44 हजार 475 लोग के जान जा चुकल बा कोरोना का चलते. सबले अधिका मरीज अमेरिका में बाड़ें आ ओहिजा अबहीं ले5लाख 68 हजार मरीज मर चुकल बाड़ें. अपना देश भारत में 1 करोड़ 56 लाख 16 हजार 130 लोग कोरोनाह हो चुकल बा आ एहमें से 1 लाख 82 हजार 553 लोग के मौत हो चुकल बा. आबादी का मामिला में दुनिया के दुसरका बड़हन देश होखला का बावजूद मरे वालन का सूची में भारत अबहीं चउथा जगहा पर बा.\nबिहार में कोरोना के पसार से डेराइल प्रशासन एह साल होखे जा रहल पंचायत चुनाव अबहीं कुछ दिन टारे के फैसला कइले बा. चुनावी काम के प्रशिक्षणो रोक दीहल गइल बा.\nकाल्हु श्रीरामनवमी का पावन अवसर पर अयोध्या में अपना अस्थाई मंदिर में विराजमान श्रीरामलला के पुरनका वस्त्र आ चाँदी के मुकुट उतारि के नया वस्त्र आ सोना के मुकुट पहिरावल गइल. जान जाईं कि पहिले उनुका के साधारण मुकुट पहिरावल जात रहुवे जवन6दिसम्बर 1992 के चांदी के मुकुट से बचल दीहल रहुवे.\nवाराणसी के चोलापुर इलाका के नकछेदपुर गाँव में एगो आदमी के पीट-पीट के मुआ दीहल गइल. एकरा बाद गाँव में तनाव पसर गइल बा आ पुलिस मामिला के जाँच में लागल बिया.\nरोहतास जिला के डेहरी नगर इलाका में पिछला फरवरी महीना में भइल एगो दवा दुकानदार के हत्या करे वाला कातिलन के तीन गो आरोपियन के कर्नाटक के बेंगलुरु से गिरफ्तार कइल गइल बा.\nजौनपुर के बरसठी इलाका के शेखनपुर गांव में बुध का दिने संदिग्ध हालात में एगो कोठरी में रहत बूढ़ दंपत्ति के आग लगला से मौत हो गइल. आग कइसे लागल एकर जाँच हो रहल बा.\nगोपालगंज जिला के फुलवरिया इलाका के मुरारबतराहा गाँव का लगे एगो किराना व्यवसायी के गोली मारि के जान ले लीहल गइल.\nसारण जिला के नगरा पुलिस चौकी इलाका में साइकिल से अपना ममहर जात लइका के एगो ट्रक वाला कचारत भाग गइल. लोग ओकरा के अस्पताल ले गइल बाकिर डॉक्टर कह दिहलें कि मौत हो चुकल बा.\nआईपीएल क्रिकेट में काल्हु भइल पहिलका मैच में सनराइजर्स हैदराबाद टीम नौ विकेट से पंजाब किंग्स टीम के हरा दिहलसि आ दुसरका मैच में चेन्नई सुपर किंग्स 18 रन से कोलकाता नाइटराइडर्स के हरा दिहलसि. एह जीत का साथे चेन्नई सुपर किंग्स अंकतालिका के माथ पर आ गइल. 18 रनों से हराया


आरा में भोजपुरी सेमिनार – Anjoria\nआरा में भोजपुरी सेमिनार\nफरवरी 19, 2011 आरा, भोजपुरी सेमिनार\nआरा के वीर कुंवर सिंह विश्विवद्यालय के भोजपुरी विभाग पिछला दिने “भोजपुरी भाषा के दशा आ दिशा” पर एगो सेमिनार आयिजित कइलस जवना के उद्घाटन पूर्व सभापति प्रो॰ अरुण कुमार कइले आ कुलपति डा॰ सुभाष प्रसाद सिन्हा आ भोजपुरी अकादमी के अध्यक्ष डा॰ रविकान्त दुबे संयुक्त रुप से कइले. सेमिनार में मारीशस के भोजपुरी विद्वान आ अंतर्राष्ट्रीय भोजपुरी संस्थान के महासचिव डा॰ सरिता बुद्धू मुख्य अतिथि रहली.\nप्रो॰ अरुण कुमार के कहना रहे कि भोजपुरी में बहुते अइसन शब्द बाड़ी सँ जवना के दोसरा भाषा में शामिल कइल गइल बा. भोजपुरी के विकास खातिर ऊ साहित्यकारन के साथ साथ सभका के आगे आवे के कहले. डा॰ सरिता बुद्धू कहली कि भोजपुरी पिछला पौने दू सौ साल से सुरक्षित बिया आ एकरा से फ्रेंच आ क्रेओल समेत कई भाषा शब्द उधार ले के आपन बना लिहले बाड़ी स. कहली कि भोजपुरी व्याकरण के प्रचार प्रसार के जरुरत बा. डा॰ सुभाष प्रसाद सिन्हा बतवले कि आरा विश्वविद्यालय के मारीशस का साथे टाईअप होखे वाला बा जवना से विश्वविद्यालय के पहचान बढ़ी. अकादमी के प्रशंसा करत कुलपति के कहना रहे कि एह तरह के कार्यक्रम पटना से बाहर निकल के भोजपुरी भाषी शहरन में करावे के काम प्रशंसा जोग बा. कहले कि विश्वविद्यालय के भोजपुरी विभाग के सरकार से मान्यता दिआवे के कोशिश हो रहल बा.\nसेमिनार में आइल जदयू के प्रदेश अध्यक्ष वशिष्ठ नारायण सिहं कहले कि भोजपुरी भाषा में बहुते ताकत बा. भोजपुरी अकादमी के अध्यक्ष डा॰ रविकान्त दूबे के कहना रहे कि अकादमी भोजपुरी के विकास का दिशाईं तेजी से लागल बिया. कहले कि एह साल का आखिर में पटना में अंतर्राष्ट्रीय सम्मेलन आयोजित कइल जाई.\nएह मौका पर डा॰ सरिता बुद्धू के लिखल भोजपुरी व्याकरण के दू गो किताब के विमोचन कइल गइल.\nकरिया धन + सफेद माफी = दाल में करिया\n2 thoughts on “आरा में भोजपुरी सेमिनार”\nDr VIVEKANAND Tiwari कहते हैं:\nदिसम्बर 30, 2016 को 1:32 पूर्वाह्न पर\nSir.maine bhojpuri loksahitya vastu ewam ruptatwik visleshan topic par p.HD kiya hai.\nफ़रवरी 21, 2011 को 10:03 पूर्वाह्न पर\nसबसे पाहिले हम डा॰ सरिता बुद्धू जी के प्रणाम करत बानी !आ उनुकर स्वागत करत बानी कि मारीशस से आके भोजपुरी के प्रचार -प्रसार कर रहल बाड़ी .लगत बा भोजपुरी आपन प्रगति के पथ पर आगे बढ़ रहल बा .जगह – जगह सेमिनार के आयोजन कइल जा रहल बा . डा॰ सरिता बुद्धू जी आपन भोजपुरी व्याकरण के दू -दू गो किताब हमनी खातिर लिख दिहलीं .एक बात हम कहल चाहत बानी कि भोजपुरी से संबंधित सेमिनार-सभा में आम आदमी के भी जोरदार भागीदारी होखे के चाहीं .


नीक-जबून-14 – Anjoria\nJune 8, 2018 कार्यकारी सम्पादक नीक-जबून, साहित्य 0\nदहेज के बाइ-बाइ\nबिहार के एगो समाचार काफी चर्चित भइल. अब बिहार में सरकारी नौकरी खातिर चुनल गइल जुवकन के दहेज लिहला पर नौकरी से तुरंत बर्खास क दिहल जाई. एकरा के नु कहल जाला सरकार ! एह कठोर कार्यवाही के खबर पढ़िके बड़ा संतोष मिलल. फेरु का देखतानी कि एह आशय के आकर्षक विज्ञापन आवे लगले सन. कई जगह से आदर्श बियाह के खबर छपे लगली सन. हमार उत्सुकता बढ़े लागल, काहेंकि ई हमार एगो सपना रहे. “बेटी बचाओ बेटी पढ़ाओ” के सफलता भ्रूण हत्या के तकनीकी कारनन प नजर रखला में ना के बराबर बा. असली त दहेज पर रोके लगवला में बा. जब केहू अपना बेटी जोग बर ना खोज पाई, अपना आँखि के पुतरी के जइसे-तइसे केहूँ का सङे गठजोड़ क के बिदा क दिही आ दू दिन लोर ढरका के अपना मन के शांत क लिही त कइ दिन ई आदर्श रही ? बिहार का मुख्यमंत्री के ई कार्यवाही एह दिसाईं एगो बरियार विकल्प लेके आइल बिया. अउर त अउर उप मुख्यमंत्री सुशील कुमार मोदी जी के बेटा के सादा आ किफायती बियाह एगो आदर्श बियाह का उदाहरन का रूप में चर्चित आ प्रतिष्ठित हो रहल बा. एकर जतना बड़ाई कइल जाई, कम होई. भगवान दिने-दिने एहमें बढ़ोत्तरी करसु, लोग-बाग के नीयत बदलो, हमार बेटी खिलखिला के खूब हँसऽ सन- भगवान से ईहे हमार प्रार्थना बा.\nमझरिया के रामलीला\nबचपन में हम अपना मामागाँव (उपाध्यायपुर) आ बड़की दीदी किहाँ (मझरिया) ढेर जात रहीं. मझरिया में साले-साल रामलीला होत रहे आउर हम शुरुए से अंत तक ओहिजा रामलीला देखत रहीं. सभसे आगे जाके बैठत रहीं. दिन भर एकर तेयारी होखे. बता पावल कठिन बा कि तब मन में कतना कल्पना उठत रही सन, कतना उत्साह रहत रहे मन में, कतना आनंद आवे ! आजुओ मझरिया में रामलीला बन्न नइखे भइल. भलहीं आजु रंगमंच के दुनिया बदल गइल होखे बाकिर लोग-बाग ऊहे बा आउर मनो ऊहे. आजु बरिसन बाद जब ओही रामलीला के कुछ क्लिप मिलल हा त अपना मित्र-मंडली में खूब शेयर कइलीं हा. लागल हा जइसे बचपन लवटि आइल बा.\nपचकोसवा के लिट्टी चोखा नाहीं बिसरी\nआजु बक्सर के पचकोस मेला ह. बक्सर में त जमिके लागहीं के रहे, घरे-घरे लिट्टी चोखा लागल आ खूबे लागल. अगरा-अगरा के लोग खाइल आ गावल-\nमाई बिसरी भले बाबू बिसरी\nपचकोसवा के लिट्टी चोखा नाहीं बिसरी.\nआजु का दिने सभ के अपना-अपना घरे लिट्टी-चोखा बना के जरूर खाएके चाहीं. आजु के खइला के बड़ा महातम ह. आजु जे ई परसाद अपना घर बना के खाई, अस मन बूझीं जे भगवान रामचंद्र के किरिपा उनका आ उनका परिवार पर हरमेश बरिसते रही. हमनी किहाँ ईहे मानल जाला. हम जइसहीं एह पद के लाइन कढ़वलीं कि हमार एगो मित्र तुरत प्रतिक्रिया दिहले- चार्वाक दर्शन ! उनुकर कहल गलत ना रहे काहेंकि एह लोकोक्ति में शरीरे के त महत्त्व दिहल गइल बा. बाकिर तनी आउर भीतर तक गइला से स्पष्ट हो जाई कि एह लिट्टी के आकर्षण का मूल में ओकर स्वाद नइखे बलुक भगवान रामचंद्र जी के भक्ति के भाव बाटे आ एहीसे हमनी का संस्कृति में ई रचि-बसि गइल बा.\nहत्या में रक्षा के भारतीय खोज\nई जवन कहल जाला कि हमनी के भारतीय संस्कृति अनेकता में एकता के संस्कृति हटे, सोरहो आना सच बा. हम त कहबि कि अतने ना, विचित्र सोचवाला लोगो एहिजा एक से एक मिलेले, जेकरा आगा-पीछा हुँआ-हुँआ करेवाला लोगन के एगो नीमन कतार बनि जाला. हमरा आजु तक ना बुझाइल कि कला का नाँव पर नया आउर एगो काल्पनिक इतिहास परोसि के फिल्म निर्माता-निर्देशक का कइल चाहतरन. भारतीय लोगन के स्वाद पुरान आ आउटडेटेड हो गइल बा, एहसे नया स्वाद के आविष्कार करतारन लोग ? रानी पदमावती का चरित्र के हलुक-फलुक देखाके हमनी का चरित्रबोध के असभ्य आ दयनीय बतावल चाहतरे लोग ? अउर त अउर एह चरित्र-हनन आ राष्ट्रीय स्वाभिमान के विसर्जन माने सीधे-सीधे कहीं त एह आस्था आ विश्वास का हत्या में पिछलगुआ बुद्धिजीवी लोग रक्षा के खोज जारी रखले बाड़न. ई कम उपलब्धि बाटे हमरा देश के ? अइसना रत्न लोगन के त कम से कम पद्म सम्मानन से नवाजे के चाहीं. अइसन सकारात्मक दर्शन त कतहीं खोजले ना मिली.\nऊँ में भारतीय गंध\nकुछ दिन से हम सोशल साइट पर थैंक्स आ ओके खातिर ॐ के प्रयोग शुरू क देले बानी. थैंक्स में हमरा आपन गंध ना मिलत रहे आ अङुठा देखावे भा ओके कहला का जगह ॐ कहल नीमन, सार्थक आ सुखद लागल. देखतानी कि लोग धीर-धीरे ई प्रयोग पसन्न करे लागल बाड़न. हमरा आपन भारतीये गंध नीक लागेला, अब जेकरा जबून लागत होखे ओकरा के हम का कहि सकींले. ऊँ.


‘‘बिदेसिया’’ हो गइलन निरहुआ – Anjoria\nसिनेमा भोजपुरी के जूबिली स्टार दिनेश लाल यादव ‘‘निरहुआ’’ अब ‘‘बिदेसिया’’ हो गइल बाड़न. यशी फिल्म्स आ महुआ मीडिया के बैनर तले बनल आ भिखारी ठाकुर के नाटक बिदेसिया से प्रेरित भोजपुरी फिल्म ‘‘बिदेसिया’’ में बिदेसी के भूमिका निरहुआ करत बाड़न. आ उनुकर नया नवेली कनिया बनल बाड़ी पटना के छवि पाण्डेय. बिदेसी मुंबई जा के ओहिजा जवना लड़िकी का मायाजाल में फँस जात बाड़े ओह लड़िकी के भूमिका करत बाड़ी भोजपुरी के टॉप अदाकारा पाखी हेगड़े. निर्माता अभय सिन्हा के एह फिल्म के निर्देशक हउवें रंजन कुमार सिंह.\nबकौल निरहुआ ‘‘बिदेसिया’’ के भूमिका कइल उनुका फिल्मी कैरियर के सबले सुखद क्षण में से एगो बावे.


पत्रकारिता / जनसंचार: fake university\nना के पहिलहीं ई शिक्षा केंद्र बवाल के जड़ बन गइल बा. पार्टियन अउर नेता लोग में आपसी खींच-तान अउर जूतम पैजार जारी बा. एहिजा शानदार शैक्षिक अतीत के भग्नावशेष प भविष्य के एगो नया इबारत लिखल जाये के बा.\nइहे वजह बा कि अमेरिका समेत दर्जन भर के देश एकरा में रुचि देखावत वित्तीय सहायता के घोषणा कइले बाड़े. मेंटर ग्रुप प्रस्तावित विश्वविद्यालय के चेयरमैन, जानल-मानल अर्थशास्त्री एवं नोबेल पुरस्कार विजेता अमत्र्य सेन के सहमति से गोपा सब्बरवाल के एकर कुलपति नियुक्त कइले बा. बाकिर स्थानीय विद्वानन के ई फैसला रास नइखे आ रहल. पटना विश्वविद्यालय में प्रोफेसर अउर अर्थशास्त्री एनके चौधरी त गोपा सब्बरवाल के नियुक्तिये प सवाल खड़ा क देले बाड़े. उनका मोताबिक गोपा के नियुक्ति विश्वविद्यालय अनुदान आयोग के मानकन के खेलाफ बा.\nटीएसआई से बातचीत में गोपा कहलीं, 'हमरा नइखे पता कि बिहार में विवाद काहे हो रहल बा. हमार नियुक्ति त मेंटर ग्रुप द्वारा भइल बा. नालंदा यूनिवर्सिटी इंटरनेशनल ह. ऊ स्थानीय नियम ना अंतरराष्ट्रीय मानक अपनावेले. हम दुनियाभर के विद्वानन से नालंदा विश्वविद्यालय में पढ़ावे खातिर बातचीत क रहल बानी. हमार पूरा कोशिश बा कि पढ़ावे वालन के मानक सूची बने.\nअबहीं तक विश्वविद्यालय के चहारदीवारी बनावे के काम भी शुरू ना हो पवलस अउर मेंटर ग्रुप एहिजा 2013 में पढ़ाई शुरू करावे के लेके गंभीर बा. नालंदा अंतरराष्ट्रीय विश्वविद्यालय के लेके मुख्यमंत्री नीतीश कुमार भी खासा उत्साहित बाड़े.असल में, उनकरे इलाका में अतना बड़ पहल होखे जा रहल बा. ई अलग बात बिया कि विश्वविद्यालय के सूत्रधार डॉ. एपीजे अब्दुल कलाम के विजिटर पद से हट जाये से ऊ दुखी भी बाड़े.\nडॉ. कलाम सबसे पहिले नालंदा विश्वविद्यालय के पुनरोद्धार के प्रस्ताव देत सूबा के विधायकन अउर मुख्यमंत्री नीतीश कुमार से कहले रहले कि अंतरराष्ट्रीय मानक के वजह से बिहार के शैक्षिक अउर दार्शनिक ताकत के अहसास देश-दुनिया के होई. ऊ एकरा पहिला विजिटर त बनले, बाकिर बाई-लॉज बनते पद से खुद हट गइले. बाई-लॉज के मोताबिक, राष्ट्रपति ही विजिटर बन सकेलन चाहे केहू के नॉमिनेट क सकेलन.\nडॉ. कलाम नालंदा विश्वविद्यालय के लेके कवनो टिप्पणी त ना कइलन, बाकिर सूत्र बतावेलन कि ऊ खास तौर प गोपा सब्बरवाल के नियुक्ति अउर विजिटर पद के लेके नाराज बाड़े. हाले में डॉ. कलाम पटना आइल रहले. अपना स्वाभाविक मासूमियत आ दार्शनिक अंदाज में विधानसभा में ऊ विधायकन के क्लास लेले अउर जिनगी में बेहतर करे के गुर सिखा के चल गइले.\nसंवाददाता उनका से सवाल त कई गो पूछले, बाकिर जवाब में कुछ कहे के बजाए मुस्कुरा के टाल दिहले. नालंदा अंतरराष्ट्रीय विश्वविद्यालय प विरोध के सुर बा त अलीगढ मुस्लिम विश्वविद्यालय के शाखा खोले के लेके भी कम खीचतान नइखे. एन सिन्हा इंस्टीट्यूट में चल रहल अंतरराष्ट्रीय सेमिनार में देश-विदेश के लगभग 300 इस्लामिक विद्वान मौजूद रहन. ओही बीच कटिहार मेडिकल कॉलेज के चेयरमैन अहमद अशफॉक करीम कहले, 'सरकार अलीगढ़ मुस्लिम विश्वविद्यालय के शाखा के बेवजह किशनगंज में अटकवले बिया.\nएकरा से सच्चर कमेटी के सपना अधूरा लउकत बा. ऊ मुख्यमंत्री से एह मामला के प्राथमिकता के आधार प निपटावे के आग्रह कइले. ओहिजा मौजूद राज्यसभा सांसद अली अनवर मंच प आ गइले अउर कहले कि, 'मेडिकल कॉलेजन में बतौर डोनेशन 50-60 लाख रुपया छात्रन से लीहल जा रहल बा. छात्रहित अउर सूबा के भलाई खातिर एकरा प रोक लगे के चाहीं. फेर का रहे, करीम के समर्थक सभागार में ही अली अनवर के खेलाफ नारेबाजी करे लगले.\nहंगामा देख मौजूद तमाम विदेशी मेहमान हक्का-बक्का रह गइले. आखिरकार मुख्यमंत्री के हस्तक्षेप करे के पड़ल, शांति के अपील करे के पड़ल. इस्लामिक विद्वानन के सामने अलीगढ़ मुस्लिम यूनिवर्सिटी के शाखा के लेके आपनी स्थिति सफ करत नीतीश कुमार कहले, 'हम कटिहार के बदले किशनगंज में अलीगढ़ मुस्लिम विश्वविद्यालय के शाखा खोले के बात कहले रही.\nकिशनगंज में तीन जगह प कुल करीब 300 एकड़ भूमि के अधिग्रहण कइल गइल, बाकिर विश्वविद्यालय प्रबंधन ओकरा लेवे से साफ इंकार क देलस. एकरा बाद प्रबंधन के ही स्थल चयन खातिर अधिकृत क दीहल गइल. ऊ भू-दान के जमीन चुनले, बाकिर ओकरा कइसे दीहल जा सकेला? एह दुनो शिक्षा केंद्रन जइसन केंद्रीय विश्वविद्यालयो के लेके भी मामला खटाई में पड़त लउकत बा.\nएकरा खातिर अबहीं तक जमीन ना दीहल जाये से केंद्रीय विश्वविद्यालय पटना में किराया के एगो मकान में चल रहल बा. राज्य सरकार एकरा मोतिहारी में स्थानांतरित करे के बारे में सोच रहल बिया. एह सिलसिला में ओहिजा चार चरण में भूखंड के निरीक्षणो कइल गइल, बाकिर कुलपति जनक पांडेय मोतिहारी में विश्वविद्यालय खोले के प्रस्ताव ठुकरा देलन.\nटीएसआई से बातचीत में जनक पांडेय कहले, 'जवना भी राज्य में केंद्रीय विश्वविद्यालय राजधानी के अलावा कवनो अउर जगह खोलल गइल, ओहिजा शिक्षा के गुणवत्ता में कमी देखल गइल. मोतिहारी में भौतिक सुविधा के जबरदस्त कमी बा. एकरा अलावा पटना उतरला के बाद, ओहिजा से मोतिहारी जाये में फैकल्टी के अनावश्यक विलंब होई, काहेंकि दुनो शहर के बीच के दूरी करीब 300 किलोमीटर बा. जबकि एकरा उलटा मोतिहारी में केंद्रीय विश्वविद्यालय खोले के बारे में राज्य सरकार के तर्क बा कि एहिजा लंबा अरसा से महात्मा गांधी के नाम प विश्वविद्यालय खोले के मांग होत रहल बा.\nएह सिलसिला में आंदोलनो भइल. एगो स्थानीय नेता कहेलन, 'नीतीश कुमार मोतिहारी में राजनीतिक लाभ खातिर विश्वविद्यालय खोलवावल चाहत बाड़े. नीतीश कुमार के ओहिजा से लगाव बा अउर उनकर ओहिजा जनाधारो बा. विश्वविद्यालय खुलला के स्थिति में उनका सीधा लाभ होई.\nबहरहाल, सूबा में उच्च शिक्षकन के लेके खींचतान के आलम ई बा कि कुलपति लोग के नियुक्ति के लेके मामला राज्यपाल याने कुलाधिपति अउर राज्य सरकार के बीच फंसत रहेला. अगर सलट भी जाव, त बिल के लेके नोक-झोंक हो जाला.\nहालही में, जब सरकार आठ बिल के राजभवन भेजलस त छव गो के ओहिजा से ई कहत लौटा दीहल गइल कि ई 'मनी बिल ह. संविधान के मोताबिक राज्य सरकार एकरा सीधा तौर प चुनौती ना दे सकत रहे. सो, वापस अइला प बिल के पहिले विधानसभा अध्यक्ष के पास भेजल गइल, फेर पुनर्विचार खातिर राजभवन. एकरा से भला केहू के नइखे हो रहल बलुक दूरगामी तौर प देखीं त एकरा में सबकर नोकसान बा.\nविद्यार्थिये ना, पूंजियो के पलायन\nआईआईटी होखे चाहे यूपीएससी के परीक्षा-अकसर बिहार के छात्र बाजी मारेलन बाकिर पिछला दू दशक में राज्य से बाहर जाके पढ़े वाला छात्रन के संख्या में बेतहाशा वृद्धि भइल बा. एकर वजह बा राज्य के शैक्षिक माहौल में बिखराव. अइसे में उच्च शिक्षा के ललक रखे वाला छात्रन खातिर ई राज्य माकूल नइखे रह गइल. जाहिर बा ई स्थिति से ना सिर्फ एहिजा से बड़ संख्या में छात्र पलायन कइलन बलुक पूंजी के भी बाहर जाये के वजह बनल.\nजेएनयू, दिल्ली विश्वविद्यालय, इंजीनियरिंग-मेडिकल के प्रवेश-परीक्षा खातिर कोचिंग करावे वाला कोटा स्थित संस्थान में बिहार के छात्र भरल रहेलन. राज्य में सुपर-30 जइसन संस्थान के बहुत कमी बा, जबकि प्रतियोगी परीक्षा में शामिल होखे के हसरत रखे वाला छात्रन के संख्या लाखन में बा. हं, राजधानी पटना में कोचिंग इंस्टीट्यूट सब के मेला जरूर लागल बा.\nबिहार में बच्चा सब के ऊंच शिक्षा दिआवल शौक के साथे सोशल स्टेटस भी बा. एही वजह से मांई-बाप जमीन-जायदाद बेच के भी बच्चन के पढ़ावल चाहेलन. बेंगलुरु, मुंबई, कोलकाता अउर दिल्ली ही ना, देश के करीब सब हिस्सा में स्थित प्रोफशनल कॉलेजन में बिहार के छात्र मिल जइहें, अउर त अउर नेपाल के कॉलेज भी बिहार के छात्रन से गुलजार बा. राज्य में अगर छात्रन के अनुपात में प्रोफेशनल कॉलेज होते त ना त मनमानी चलत अउर ना ही डोनेशन के लफड़ा होत.\nआलेख कतना पढ़ल गइल:\nहाल के रेटिंग 0\nघुसपैठ सीमा पार युवा बनले हथियार...\nविकास खातिर इच्छाशक्ति चाहीं, नया राज्य...\nप्रस्तुतकर्ता Anami Sharan Babal पर 5:49 am


चुप रहऽ, अदालत का खिलाफ मत बोलऽ – बतंगड़ 59 – Anjoria\nनवम्बर 6, 2017 अदालत का खिलाफ\nयाद करावल अब जरुरी हो गइल बा कि अदालत का खिलाफ कुछ बोलल नुकसानदायक हो सकेला. देखले बानी कि बड़हन-बड़हन अपराधी कतना आराम से कहेलें कि उनुका देश के अदालत प पूरा भरोसा बा. निर्दोष लोग भरोसा करे चाहे मत करे ओही लोग का नाम प बहुते अपराधी छूट जालें. काहें कि हमहन के अदालत ई मान के चलेले कि चाहे हजार गो अपराधी छूट जासु बाकिर कवनो निर्दोष के सजा ना होखे के चाहीं. अब अइसना अदालत खातिर आदर के भाव ना राखल गलत कहाई आ अदालत एह बात प बहुते कड़ा रुख राखेले कि केहू ओकर अपमान मत कर जाव. सहारा श्री के एह बात के पता बहुत देर का बाद चलल ना त अतना दिन ले जेहल के सुख भोगे के ना पड़ीत उनुका.\nअब रउरा देश के, देश के झण्डा के, राष्ट्रगान के सम्मान में खड़ा होखीं भी मत होखीं ई रउरा मन प बा बाकिर एह भरोसे मत रहीं कि जब अदालत में मी-लार्ड पधारसु त खड़ा होके उनुका के सम्मान दीहलो रउरा मने प बा. ओहिजा चुपचाप खड़ा हो जाईं ना त कनटेंप्ट लाग जाई. कवनो आतंकी के फाँसी रोकवावे वाला चाहे त अधरतियो में अदालत खोलवा सकेला आ महामहिम लोग ओह प बाकायदा सुनवाई क ली. एगो फोन प जमानत दे दी, कश्मीरी पण्डितन के केस पुरान बता के पल्ला झाड़ ली बाकिर रोहिंग्या मुद्दा प पुरा धेयान दी. बीफ के मामला आदमी के खानपान के आजादी मान ली, बीच सड़क प, रेल लाइन प, जहवें मन करे तहवें इबादल के छूट दे दी. ई सब अदालत के हिसाब से सोचे विचारे के मामला ना होखी.\nबाकिर खबरदार जे फगुआ प रंग खेललऽ, दीयरी बाती का दिने पटाखा फोड़लऽ त अदालत के टेढ़ नजर तहरा प जरुर पड़ी. छठ का मौका प नदी तालाब किनारे अरघा दीहला प ग्रीन ट्रिब्युनल के आपत्ति हो जाई काहे कि बहुते सोच विचार के ओकरा नाम में ग्रीन राखल गइल बा. आ ग्रीन के खयाल राखल बहुते जरुरी बी एह देश में. अदालत आ अखबार अकिलियते का अकिल प चलेलें आ ओह लोग ला हर कायदा कानून परम्परा के तूड़ सकेलें. आ एही परम्परा तूड़े का नाम प हिन्दू परबनो के परम्परा तूड़त रहे के हक मिल गइल बा कोर्ट के. अब त केन्द्रो सरकार बाकायदा अदालत में हलफनामा दाखिल क के कहले बिया कि मी-लार्ड रउरा सभे बहुते अधिका बेंवतगर बना लिहले बानी अपना के. संविधानो में जतना ना सोचल गइल ओकरो ले बेसी अधिकार रउरा सभे हथिया लिहले बानी. जब सरकार मान लिहलसि त हमनियो के मान लेबे के चाहीं कि मी-लार्ड लोग जवन चाहे वन कर सकेला आ केहू के ओह प कुछ बोले के हक नइखे.\nहद त ई हो गइल कि अब अदालत इहो तय करे लागल बिया कि शिवजी प कवना तरह के आ कतना पानी डाल सकीलें रउरा सभे. पता ना कानून के कवना किताब में बतावल गइल बा कि शिवजी के आरओ वाला पानीए चढ़ावल जा सकेला, नदी तालाब इनार पोखरा के पानी ना. हमरा त लागत बा कि अदालत देखल चाहत बिया कि हिन्दू कतना बरदाश्त कर सकेलें. ऊ हमहन के जानबूझु के कनटेंप्ट में अझूरावल चाहत बिया आ एहसे सावधान रहला के जरुरत बा. अदालत कतनो उकसावे, कतनो खोभे चिहुँकला करहला के जरुरत नइखे. अगर कुछुवो बोलब त फँस जाएब. कोर्ट में करोड़ों मामिला लटकल होखे त लटकल रहे, मी लार्ड लोग के जब फुरसत मिली तब देख सुन ली लोग ओह केसन के. बाकिर अबहीं त ई तय कइल बेसी जरुरी बा कि पूजा में आधा लीटर पानी से अधिका ना चढ़ावल जा सके.\nएह सभका बावजूद तू चुप रहऽ, अदालत का खिलाफ मत बोलऽ. हमहूं तय कइले बानी कि कुछ ना बोलब. महामहिम लोग जवन चाहे तवन फैसला देत रहो.\n(अतवार 29 अक्टूबर 2017 का दिने कोलकाता से छपे वाला अखबार समाज्ञा में अँजोर भइल.)\nबुड़बक बुझावे, से मरद – बतंगड़ 58


प्रयोगकर्ता वार्ता:Mohammad iqbal hussain - विकिपीडिया\nWelcome! Mohammad iqbal hussain\nस्वागतम्! नमस्कार Mohammad iqbal hussain जी, भोजपुरी विकिपीडिया पर राउर बहुत स्वागत बा!\nMohammad iqbal hussain जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,436 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--सरोज(Saroj) (कुरा गर्ने) १९:२७, ५ नवम्बर २०१४ (UTC)\n"https://bh.wikipedia.org/w/index.php?title=प्रयोगकर्ता_वार्ता:Mohammad_iqbal_hussain&oldid=626075" से लिहल गइल\nएह पन्ना पर आखिरी बेर संपादन 24 सितंबर 2018 के 05:24 बजे भइल रहल।


जमात के जहालत मुसलमानन के मौत के जरिया बनि गइल – टटका खबर\nApr 2, 2020 कोरोना, तबलीगी जमात, मौलाना साद\nदिल्ली के निजामुद्दीन इलाका में तबलीगी जमात के मरकज देश भर में कोरोना पसारे के जरिया साबित हो गइल बा. एह जमात में शामिल भइल मुसलमानन में कोरोना बीमारी तेजी से पसरे लागल बा आ लोग के मौत के सिलसिला अचानक तेज हो गइल बा.\nतबलीगी जमात के अमीर मौलाना साद अबहियों फरार बा आ अपना फरारिए में से अपील के ऑडियो जारी क के अपना लोगन से सरकार, प्रशासन आ डॉक्टरन के सलाह माने के कहले बा. ओकरा लागत बा कि बड़हन संख्या में जमातियन के मरला से जमाती ओकरा खिलाफ हो सकेलें. दोसरे अब भोरा कानूनो के डर सतावे लागल बा.\nबाकिर जमातियन के जिहादी बरताव देखि के इहे लागत बा कि ई मरकजी मजमा जिहादी मकसद से कइल गइल रहुवे. अस्पताल में भरती ई जमाती जगहे जगहा थूकत बाड़ें आ इलाज में लागल डॉक्टर, नर्स आ कर्मचारियन पर थूकत बाड़ें. एकरा के फिदायिन बरताव मानल जा सकेला कि हम त मरबे करब बाकिर अपना साथे ढेरे लोग के मार के जन्नत के हकदार हो जाइब.


दामाद जी – Anjoria\nअप्रैल 7, 2010 कविता\n– नूरैन अंसारी\nनंबर कौनो भी मेहमान के आवेला उनका बाद जी.\nअतिथि में सबसे श्रेष्ट मानल जालेन दामाद जी.\nपाहून जब कबो जालेन अपना ससुराल में.\nघर के सब केहू लग जाला उनका देखभाल में.\nपकवान बने ला उहे जवन होला सबसे ख़ास.\nहोखे ना तनको कमी सबकर रहेला इ प्रयास.\nकाहे की, सुहाग बेटी के उनके से होला आबाद जी.\nलोग देला अपना दामाद के खुबे खर-खरिहानी.\nकी ससुराल में बेटी के ना होखे कौनो परेशानी.\nबेटी-दामाद के नाम से ही मन में स्नेह जागेला.\nरूठल गईल दामाद के भगवान के रूठल लागेला.\nसौप देला जेकरा हाथ में माई-बाप आपन औलाद जी.\nनूरैन अंसारी के पिछलका रचना\nजिनगी बेकार लागेला\n2 thoughts on “दामाद जी”\nबुढ़ापा के जिनगी | अँजोरिया कहते हैं:\nअप्रैल 24, 2010 को 4:20 अपराह्न पर\n[…] अब लउके न कुछ उ बानी सूरज के घर में, जिनगी हो गईल “नूरैन” अन्हरिया रात के तरह. नूरैन अंसारी के पिछलका रचना […]\nNoorain Ansari (Ek Gumnaam Shayer) कहते हैं:\nअप्रैल 10, 2010 को 5:56 अपराह्न पर\nMast ba noorain bhai…\nbus yehi lakhan likhat rah…bhagwan ek din tahra ke jaroor kamyab karihen…


मनोरंजन के मिठास में सांच के तिंताई घोरे के जोखिम उठवलें भिखारी ठाकुर – Anjoria\nFeb 2, 2014 भिखारी ठाकुर, भोजपुरी\n– विपिन बहार\nसांच कहीं त भिखारी ठाकुर जइसन महान हस्ती प टीका टिप्पणी करे के अधिकार हमरा जइसन तुच्छ आदमी के नइखे. हम त बस उनका कृतित्व आ व्यक्तित्व के मनन चिंतन क के पसंगो भर अपना जिनिगी में ढाल लिहीं त धन समझब.\nअब पता ना इ सौभाग्य बा कि दुर्भाग्य कि आज जेही ना सेही सभे अपना भोजपुरिया राजनीति के शुरुआत उनके नांव से करत बा. हर गली आ शहर में उनका नांव प सम्मान लिया-दिया रहल बा, उहो खुदरा के भाव में. अइसने माहौल में उहो लोग बदनाम बा जेकरा मन में भिखारी के प्रति श्रद्धा आ ईमानदारी बा. आज जहां चारों तरफ चमचागिरी के माहौल बा, भिखारी ठाकुर के साहस प्रणम्य आ स्तुत्य बा. अपना नाच पार्टी के बिजनेस आ जिनिगी प खतरा उठावत सामाजिक बुराईयन के निर्भीकता से मंचन कइलन. जेकरा दुआर प साटा बन्हाइल बा ओहिजे बेमेल जोड़ी आ बाल-विवाह प कटाक्ष करे के मुर्खता भला आज के करी जी..? उनका धिंधिरिक के बलिहारी बा.\nअसल में सामाजिक कुरीतियन के प्रति जवन पीड़ा उनका हृदय में रहे उहे उनका व्यावसायिक नियम प भारी पड़ के चट्टान नियन मजबूत साहस देत रहे. मनोरंजन के मिठास में सांच के तिंताई घोरे के जोखिम, उहो मान-अपमान आ कवनो खतरा के परवाह कइले बिना. आज भोजपुरी में एक से एक लेखक आ गीतकार बाड़ें, बाकिर काहे केहू भिखारी आ महेंदर मिसिर के अगलो-बगल नइखे टिक पावत ? तुच्छ राजनीत करे वाला लोग झूठे अपना के खुशफहमी के भरम में रखले बा. खाली कलम दउरवला आ भाषण दिहला के अलावा करनीओ में त्याग, सच्चाई आ समर्पण राखे के पड़ी, तबे भिखारी ठाकुर के नांव लिहल जाइज कहाई आ ओकर फयदो मिली.\nगीतकार व अभिनेता


प्रयोगकर्ता वार्ता:Digvijay yaduvanshi - विकिपीडिया\nWelcome! Digvijay yaduvanshi\nस्वागतम्! नमस्कार Digvijay yaduvanshi जी, भोजपुरी विकिपीडिया पर राउर बहुत स्वागत बा!\nDigvijay yaduvanshi जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,440 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Digvijay_yaduvanshi&oldid=625937" से लिहल गइल\nएह पन्ना पर आखिरी बेर संपादन 24 सितंबर 2018 के 05:06 बजे भइल रहल।


विनय आनन्द के दामिनी – Anjoria\nजून 2, 2010 दामिनी, विनय आनन्द\nभोजपुरी सिनेमा के सुपर स्टार विनय आनन्द अब भोजपुरी फिल्म दामिनी का जरिये फेर लोग के दिल जीते आ रहल बाड़े. फिल्म में दामिनी बनल बाड़ी रानी चटर्जी. विनय आनन्द के कहनाम बा कि एह फिल्म से उनकर कैरियर के ग्राफ अउरी उपर जाई.\nआजुकाल्हु विनय आनन्द भोजपुरी सिनेमा में बढ़िया से छा गइल बाड़े. हालही में उनकर फिल्म साँवरिया आई लव यू के शूटिंग खतम भइल आ ओहि दिने फिल्म के निर्माता शंभू पाण्डे आ सीबी त्रिपाठी मिल के अगिला फिल्म गुलाम के मुहुर्त कर डललन. एहू फिल्म के नायक विनये आनन्द रहीहें. गुलाम के प्रस्तुति मोहनदास करीहें आ निर्देशन रामपाल सिंह करीहें. निर्माता सभ का साथे हमेशा बढ़िया व्यवहार रखे वाला विनय आनन्द कबो केहू से आपन स्टारडम ना देखावेले आ उनका सफलता के राज इहे बा. तबे नू साँवरिया आई लव यू के शूटिंग खतम भइल त पूरा यूनिट दोसर फिल्म गुलाम का शूटिंग में व्यस्त हो गइल.


हिंदी साहित्य जगत के जानल-मानल विभूति, राग दरबारी के रचयिता, श्रीलाल शुक्ल के आजु शुक का दिने छियासी साल का उमिर में लमहर बीमारी का बाद लखनऊ के गोमती नगर स्थित सहारा अस्पताल में निधन हो गइल. ज्ञानपीठ पुरस्कार से सम्मानित श्रीलाल शुक्ल के साँस में तकलीफ का चलते 16 अक्टूबर के अस्पताल में भरती करावल रहे. अस्पताले में उनुका के प्रदेश के राज्यपाल बी.एल. जोशी 18 अक्टूबर का दिने ज्ञानपीठ पुरस्कार से सम्मानित कइले रहले. साल 2008 में श्रीलाल शुक्ल के पद्मभूषण से सम्मानित कइल गइल रहे.\n(बियफे, 27 अक्टूबर)\nछठ पूजा में बिहार यूपी जाये वाला भीड़ कम करे खातिर रेलवे ७४ गो स्पेशल ट्रेन चलावे के फैसला कइले बा.\nबुध का दिने राज्य भर में दीवाली के उत्सव धूम धाम से मनावल गइल. कहीं से कवनो बड़हन दुर्घटना के खबर नइखे. लाखों श्रद्धालु बुध का दिने चित्रकूट में मंदाकिनी नदी में नहा के दीपदान कइले. कहल जाला कि भगवान राम अयोध्या लवटत घरी एही मंदाकिनी में नहा के कामदगिरी के परिक्रमा कइले रहले. तब से एहिजा परंपरा बन गइल नहा के दीपदान करे के. एही दिने गोस्वामी तुलसीदास के भगवान श्रीराम के दर्शन भइल रहे.\nपरिवहन मंत्री रामअचल राजभर कहले बाड़न कि निगम के खरचा बढ़ला का बादो बस के किराया ना बढ़ावल जाई. इहो कहले कि यात्रियन के सुविधा बढ़ावे खातिर दू हजार नया बस खरीदल जाई आ एक सौ एयरकंडीशन बस निगम के बेड़ा में शामिल कइल जाई.\nबहराइच जिला में एगो भाजपा नेता के हत्या से नाराज भाजपाई जमके प्रदर्शन कइले.\nबुध का रात चलावल विशेष अभियान में पुलिस एक हजार सात सौ तिरासी अभियुक्तन के गिरफ्तार कइलसि. एह खातिर पूरा राज्य में एके साथ अभियान चलावल गइल.


विनय आनन्द देखइहे दबंगई – Anjoria\nविनय आनन्द देखइहे दबंगई\nसिनेमा भोजपुरी के सुपर स्टार विनय आनंद अब सलमान खान क तरह दबंगई देखइहें. विनय आनन्द हाल ही में ‘बिहारी टाईगर’ नाम के एगो फिलिम के शूटिंग पूरा कइले हँ जवना में उनकर लुक एकदम से दबंग वाला सलमान खान जइसन बा. एह फिलिम में दबंग पुलिस वाला के भूमिका करत विनय आनन्द के कहना बा कि फिलिम बहुते कमाल के बा.\n‘बिहारी टाईगर’ विनय आनंद क नायिका बाड़ि कल्पना शाह. आ साथे बाड़न शाहबाज खान, सुशील सिंह, अनूप अरोड़ा, अउर आयटम गर्ल डांसिंग क्वीन सीमा सिंह.\nजब निर्मते बहेंगवा हो जाई त दर्शक त अपना के अन्हारे में पइहें – कृष्णेश्वर शर्मा


हिन्दू धर्म ह कि सम्प्रदाय? – Anjoria\nहिन्दू धर्म ह कि सम्प्रदाय?\nJan 1, 2013 हिंदुत्व, हिंदू\nएह विवाद में पड़े से पहिले चली तनी कंप्यूटर का भाषा में कुछ बतिया लिहल जाव. कंप्यूटर इस्तेमाल करे वाला हर आदमी जानेला कि साफ्टवेयर दू तरह के होला. एगो ला पइसा ना देबे पड़े आ ऊ ओपन सोर्स कहाला. दोसरका के खरीदे के पड़ेला. जवना के खरीदे पड़ेला तवना के सोर्स कोड रउरा ना पा सकीं, मिलिओ गइल त ओकरा में फेर बदल ना कर सकी, ओकरा के अपना नाँवे ना चला सकीं. जबकि ओपन सोर्स साफ्टवेयर में रउरा पूरा आजादी होला कि रउरा ओकरा साथे का करत बानी. हालांकि एह औपन सोर्स आ क्लोज सोर्स का बीचे कई तरह के रंग, शेड, वाला साफ्टवेयर मिलेला. रिलीजनो में इहे होला. अब रउरा पूछब कि हम रिलीजन शब्द के इस्तेमाल काहे करत बानी, सीधे सीधे धरम काहे नइखीं कहत. त जान लीं जे कि धर्म आ रिलीजन मे बहुते फरक होला. रिलीजन ला हिंदी में संप्रदाय शब्द के इस्तेमाल सही होखेला. एकरा के पंथो कहल जा सकेला. धर्म खातिर अंगरेजी में सबले नजदीकी शब्द होला लॉ, कानून. आ कानून ऊ जवन शाश्वत होखे.\nसंप्रदाय भा पंथ के खासियत होले कि ओकर एगो धर्मगुरू होले, एगो धार्मिक पुस्तक, खास तरह के पूजा स्थल, खास तरह के रीति रिवाज, आपस में रोटी बेटी के संबंध वगैरह. हिंदू धर्म में ना त कवनो एगो धर्मगुरू बाड़न ना एगो धर्म ग्रंथ ना एक तरह के पूजा स्थल भा पूजा के तरीका. हिंदू धर्म कई तरह के, कह लीं कि जतना आदमी ततना तरह के, पंथ, समुदाय, संप्रदाय के महासँघ ह. एहिजा हर आदमी के आजादी बा कि ऊ का मानो का ना मानो. जे माँस मछली खाला उहो हिंदू, जे लहसून पियाज ले ना खाव उहो हिंदू. जे सबेरे साँझ पूजा करे उहो हिंदू आ जे उठत बइठत भगवान के गरियाओ उहो हिंदू. दोसरा कवनो संप्रदाय में अइसन आजादी नइखे. एही से जोश स्रेइ अपना एगो लेख में हिंदूत्व के गॉड प्रोजेक्ट के नाम दिहले बाड़न आ एकरा के ओपन सोर्स प्रोजेक्ट से तुलना कइले बाड़न.\nएह लेख में लेखक हिंदू धर्म में मिलल आजादी के बेमिसाल बतवले बाड़न आ लिखले बाड़न कि जहाँ दोसरा संप्रदायन के भगवान आवते कमाड दिहल शुरू कर देलें, हिंदुत्व के भगवान लोगे से पूछेलें कि हम के हईं? हिंदूवे में देखे के मिल सकेला कि जहाँ एक तरफ शिव कल्याणकारी अमूर्त देवता हउवें ओहिजे दोसरा तरह राख भभूति लपेटले, गरदन में साँप लटकवले एगो बउरहवो जइसन. एह धर्म के माने वालन के आजादी बा कि ऊ आपन भगवान केकरा के मानसु, कइसे उनकर पूजा अर्चना करसु भा मत करसु.\nहिंदुत्व विचार में कवनो राज रहस्य नइखे. सब कुछ खुला बा. हिंदुत्व में हर आदमी में भगवान के मौजूद मानल जाला आ अब ई ओकरा पर बा कि ऊ अपना भीतर बइठल भगवान तक कइसे आ कवना राहे चहुँपत बा.\n– ओमप्रकाश सिंह\nबतकुच्चन  – ९२\nसिंहासन खाली करो कि ट्वीटर आया है\n2 thought on “हिन्दू धर्म ह कि सम्प्रदाय?”\nधर्म धर्म होला अउर एकरा खातिर अगर अगरेजी शब्द चाहीं त रउआँ DHARMA ही लिखे के पड़ी…धर्म यानि एगो वटवृक्ष…अउर संप्रदाय चाहें पंथ के मतलब एगो ढारि (डाली) होला।\nमनीषी लोगन द्वारा जवन धर्म के लक्षन बतावल गइल बा..औ पर रउआँ गौर करबि त पाइबि की धर्म यानि शाश्वत, सुंदर जीवन।\nमनुजी धर्म के दसगो लक्षन बतवले बाने-\n( धैर्य , क्षमा , संयम , चोरी न करना , शौच ( स्वच्छता ), इन्द्रियों को वश मे रखना , बुद्धि , विद्या , सत्य और क्रोध न करना)\nयाज्ञवल्क्यजी धर्म के नौगो लक्षन बतवलने बाने-\nदानं दमो दया शान्‍ति: सर्वेषां धर्मसाधनम् ।।\nइहाँ रउआँ देखि सकेनी की धर्म यानि जीवन के मूल…कहले के मतलब इ बा कि धर्म बा तबे जीवन बा…ना त अजीवन बा…इ सब सनातन धर्म के लक्षण ह…अउर हिंदू धरम ही सनातन ह…\nहम धर्म के लॉ ना कही सकेनी…हँ अगर प्राकृतिक, नैतिक, परमाजीवन लॉ कहीं त इ तनि धर्म की समकक्ष बा…\nएक लाइन में कहीं त (सनातन धर्म = हिंदु धर्म = मानव धर्म = धर्म)…..धर्म बनावल ना जा सकेला जवनेगाँ..प्रभु के अस्तित्व बा, सत्य के अस्तित्व बा ओहींगा जबसे दुनिया बा तबसे धर्म बा…बाकि त बाद में चलावल गइल संप्रदाय आदि बा…..धर्म अउर पंथ (संप्रदाय) में सबसे बड़हन अंतर इ हे बा कि धर्म सनातन बा..पर पंथ चलावल गइल बा…धर्म उत्पत्ति से परे बा..पर पंथन के उत्पत्ति भइल बा….चलि हम अपनी बात के विराम देत इ हे कहबि कि …धर्म के महत्ता ए ही जान लीं की…हमनी जान जगि आदि में कहेनीं जा..कि धर्म की जय हो, अधर्म का नाश हो, प्राणियों में सद्भावना हो, विश्व का कल्याण हो…त जवने में विश्व के कल्याण निहित होखे…उहे धर्म ह..जे धर्म (सनातन, हिंदू धर्म) के अनुयायी बा ओकरा खातिर पूरा विश्व एगो परिवार बा।। जय धर्म।।\nराउर टिप्पणी पढ़नी आ रउरा बात से हम बहुत हद तक सहमत बानी.\nएह लेख के मकसद हिंदू धर्म के बाकी रिलीजन से तुलना करे के समस्या पर चरचा कइल रहे. जवना लेख का चलते एकरा के लिखनी ओकरो लिंक दिहल बा. आ हम धर्म के निकटतम शब्द का रूप में लॉ के नाम लिहले बानी, पूरा पूरी में ना.\nआपन सफाई दिहल जरूरी लागल एह से जवाब देत बानी ना त हम चाहीलें कि सवाल जवाब में हम कहीं आपन फच्चर मत फँसाईं. दोसरे पता ना कवना कारण से राउर टिप्पणी स्पैम में चल गइल रहुवे एही से देर भइल. कवनो टिप्पणी में हम संशोधन ना करीं भरसक ओकरा के जस के तस प्रकाशित कर दीले बाकि अवांछित टिप्पणी प्रकाशित होखे से बाचे खातिर माडरेशन के अड़ंगा डाल के राखल गइल बा.


(मंगल6सितम्बर)\nसपा नेता मोहन सिंह के कहना बा कि अमर सिंह के बलि के बकरा बनावल गइल बा.\nइलाहाबाद में मंगल का दिने एगो महिला सिपाही के लाश क्षत-विक्षत हालत में रेल पटरी पर मिलल बा. ऊ एक दिन पहिले से गायब रहेल.\nलखनऊ के एगो गणेश पंडाल में भगवान गजानन के पूजा करे वालन के प्रसाद का रूप में पौधा दिहल जा रहल बा. पर्यावरण के खुशहाल बनावे के ई बढ़िया पहल बा.\nबसपा महासचिव सतीश चंद्र मिश्रा वेबसाइट विकिलीक्स के खुलासा के खारिज करत कहले बाड़न कि खबर छापे वाला अखबारन पर मुकदमा करीहें.\nराज्य सभा सदस्य आ समाजवादी पार्टी के महासचिव रहल अमर सिंह के आजु गिरफ्तार कर के 19 सितम्बर तक ले न्यायिक हिरासत में जेल भेज दिहल गइल. उनुका पर वोट का बदले नोट मामिला में शामिल रहे के आरोप बा. एही मामिला में भाजपा के दू गो सांसद रहल लोगो, फगन सिंह कुलस्ते आ महावीर सिंह भगोरा, के जेल भेज दिहल गइल जे संसद में नोट लहरवले रहे. जेल भेजे के फैसला सुन के अमर सिंह भउँचक रह गइले. पहिले कहल गइल रहे कि अमर सिंह खराब तबियत का चलते अदालत में हाजिर ना होइहन. तब अदालत उनुकर मेडिकल रिपोर्ट मँगवलसि. बाद में पता ना का सोचि के अमर सिंह अदालत में हाजिर हो गइल रहले.\nविकिलीक्स के मालिक पागल ह : कहली मायावती\nलखनऊ,6सितम्बर (आईएएनएस). मुख्यमंत्री मायावती अपना बारे में वेबसाइट विकिलीक्स पर जारी खुलासा में दिहल दस्तावेजन के गलत बतावत आजु मंगल का दिने कहली कि वेबसाइट के मालिक जूलियन असांजे या त पागल ह ना त ऊ विरोधियन का हाथ के खिलौना बनल अइसन बेहूदा खबर जारी करत बा.\nलखनऊ में एह मुद्दा पर बोलावल एगो संवाददाता सम्मेलन में मायावती कहली, “हमरा आ हमरा पार्टी के सदस्यन का बारे में विकिलीक्स जवन खबर जारी कइले बा ऊ एकदम निराधार बाड़ी सँ. विकिलीक्स जवना तरह से बेहूदा खबर दे रहला बा ओहसे इहे लागत बा कि एकर मालिक या त पागल ह, या फेर ऊ विरोधियन का शह पर अइसन करत बा.” कहली कि जूलियन असांजे जवने देश के होखे ओहिजा के सरकार के ओकरा के पागलखाना में भेज देबे के चाहीं.\nगौरतलब बा कि वेबसाइट विकिलीक्स मायावती आ उनुका पार्टी का बारे में कुछ दस्तावेज जारी कइले बा, जवना में इहां ले कहाइल बा कि मायावती के पसंद के सैंडिल ले आवे खातिर एकबेर खलीहा हवाई जाहज के मुम्बई भेजल गइल रहे. एगो दोसरा खुलासा में कहल गइल बा कि सतीश मिश्रा मायावती का बारे में कहले कि ऊ भ्रष्ट आ तानाशाही हई आ अंगरेजी ना अवला का चलते सतीश मिश्रा के अपना साथे रखले बाड़ी. अइसहीं इहो बतावल गइल बा कि सतीश मिश्रा अपना बेटा के बसपा के असल उत्तराधिकारी बतवले बाड़े.\nउत्तर प्रदेश का बिजनौर जिला में आजु मंगल के भोरे हरियाणा के श्रद्धालुअन से भरल एगो कार नहर में पलट गइल जवना से चार जने के मौत हो गइल आ पांच जने घवाहिल हो गइले.\nकानपुर जिला में दू गो सिपाही पइसा ना देबे वाला एगो ट्रक के चालक आ खलासी के अतना पीटले कि खलासी के मौत हो गइल आ चालक बहुते घवाहिल हो गइल. दुनु सिपाहियन के निलंबित कर के ओकनी का खिलाफ हत्या के मामिला दर्ज भइल बा.\nसतीश मिश्रा मायावती के भ्रष्ट आ तानाशाह कहले रहले, विकीलिक्स के खुलासा. सतीश मिश्रा एह बाति के झूठ कहले.\nअमरमणि अस्पताल से निकलला का बाद से गायब.\nमधुमिता हत्याकांड में आजीवन कारावास के सजा भुगतत आ प्रदेश कें मंत्री रहल अमरमणि त्रिपाठी महतारी के अंतिम संस्कार में शामिल होखे खातिर डेढ़ महीना पहिले गोरखपुर गइल रहले. काल्हु ओहिजा से लवटति में बनारस लवटले आ जेल जाये का बदले बीएचयू में भरती हो गइले. बवाल मचल त अस्पताल उनुका के हड़बड़ी में डिस्चार्ज कर दिहलसि आ ओकरा बाद से उनुकर पता नइखे कि कहाँ गइलें. साथ में रहे वाला चारो गार्ड के निलंबित कर दिहल गइल बा.\nउन्तीस सितमंबर से उन्तीस अक्टूबर ले मतदाता सूची पुनरीक्षण के अभियान चलावल जाई.\nलखीमपुर में लेखपालन से झगड़ा में दू गो वकीलन के हत्या का विरोध में काल्हु पूरा राज्य में वकील हड़ताल पर रहले.\nसुल्तानपुर के कूरेभार थाना कइलाका में धनपतगंज रोड पर मूर्ति विसर्जन के जुलूस का चलते दू गो समुदाय अपना में भिड़ गइले जवना से एक दर्जन से बेसी लोग घवाहिल हो गइल. पुलिस कई आदमी के गिरफ्तार कर लिहले बिया.


बरखा – टटका खबर\nआजु सबेरे पटना समेत बिहार के अनेके इलाकन में तीख घाम निकलल बा त यूपी के राजधानी लखनऊ आ कई इलाका में जगहे जगह बदरी छपले बिया. काल्हु खरजिउतिया के व्रत खातिर महतारी मनावत बाड़ी सँ कि बरखा होखो पीट पीट के कि कुछ राहत मिली उपासे रहला में. बिहार में बरखा के कवनो उमेद\nउत्तर प्रदेश के अनेके इलाका में पिछला तीन दिन से रुक रुक के होखत बरखा का चलते गरमी खतम हो गइल बा आ गोरखपुर का अगल बगल का इलाका में दिन के अधिकतम तापमान में २८ डिग्री के कमी दर्ज भइल बा. इहां ले कि सबले कम तापमानो में चार डिग्री के कमी आइल बा.\nबिहार आ यूपी में बरखा से ठंड फेरू लवटल\nकाल्हु शुक से बिहार आ यूपी के बड़हन इलाका में बूनी पड़त बा जवन अबहीं ले चालू बा. मौसम विभाग के कहना बा कि बरखा काल्हु ले चल सकेला. कुछेक जगहा ओलो पड़े के अनेसा बा.


बतकुच्चन – ५८ – Anjoria\nबतकुच्चन – ५८\nMay 16, 2012 बतकुच्चन\nभाषा संस्कार से बनेला कि भाषा से संस्कार बनेला एह बाति पर ढेरहन बतकुच्चन कइल जा सकेला. बाकिर एह बाति पर ना कि साहित्य समाज के दर्पण होले. साहित्य के रूप हर समय बदलत रहेला आ आजु के साहित्य में एसएमएस, ट्विट भा फेसबुक अपडेट शामिल होखे कि ना एहु पर बहस हो सकेले. बाकिर आजु के बतकुच्चन लिखत घरी हमरा सामने कुछ अउरी घुरियाइल बा बदरी जस. रेल यात्रा में हमेशा ध्यान गइल बा ओह चेतावनी पर जवन खतरा के जंजीर खीँचे वालन खातिर लिखल रहेला. उचित और पर्याप्त कारण बिना… जरूर कवनो विधि विशेषज्ञ एकर ड्राफ्टिंग कइले होखी कि अगर केहु चेन खींचे त ओकरा के कवनो ना कवनो तरह लटकावल जा सके. काहे कि जरूरी नइखे कि हर उचित कारण पर्याप्तो होखे भा हर पर्याप्त कारण उचितो होखे. फेर पर्याप्त आ उचित के फैसला के करी? केकरा हिसाब से उचित भा पर्याप्त? पिछला दिने सोशल मीडिया में हड़कंप मचल रहे जब एगो कानून विशारद के कुछ निजी कारनामा सार्वजनिक कर दिहल गइल. ऊ कानून विशारद राजनीति में सम्मानित ओहदा पर रहलें पार्टी में उनुका बाति के मान आदर होत रहुवे. बाकिर उनुकर निजता के हरण करे वाला एगो वीडियो नेट पर अपलोड कर दिहल गइल. अब थोड़ देर खातिर एस एम एस, ट्विट, फेसबुक, सोशल मीडिया, ड्राफ्टिंग, अपलोड, वीडियो, नेट जइसन शब्दन के इस्तेमाल पर धेयान दीं, का एह शब्दन का बदले कुछ ठेंठ भोजपुरिया शब्द लगावल जा सकेले? ना. ना त एकर जरूरत बा ना ऊ व्यावहारिक होखी काहे कि सभे एह शब्दन से वाकिफ बा आ एकर इस्तेमाल करत बा. आ अंगरेजी जइसन महान शब्द उठाऊ भाषा से सिखल जाव त भोजपुरी के शब्द भंडार में एह शब्दन के भरपूर जगह मिले के चाहीं, स्टेशन के टिसन कह लीं ठीक बा. बाकिर केहु स्टेशन कहत लिखत बा त उहो ओतने सही बा. हम त एगो साधारण मापदण्ड राखीलें एह ला. अगर दू गो शब्द का बीच से चुने के होखे त ओकरा के चुनीं जवन सहज होखे आ जवना में संयुक्ताक्षर ना होखे. एहसे स्टेशन से बढ़िया टिसन रही. खैर आजु हम भोजपुरी में दोसरा भाषा के शब्दन के इस्तेमालो पर नइखीं बतियावे आइल. हम त एगो दोसर सवाल के जवाब खोजे में अझूराइल बानी कि नैतिक आ कानूनी में अतना फरक काहे होला? कवनो जरूरी नइखे कि कानूनी रूप से सही बात नैतिको होखो भा नैतिक बात कानूनीओ होखे. जवना घटना का बारे में हम सोचत बानी ओकरा बारे में महानुभाव जी के कहना रहल कि एहमें कवनो अपराध नइखे भइल. दू गो वयस्क मनई अपना निजी क्षणमें का करेलें भा का कइलन एह पर कवनो बतकुच्चन ना होखे के चाहीं. बाकिर हमरा लागत बा कि सार्वजनिक जीवन जिए वालन के अपना निजी क्षणो में सावधान रहे के चाहीं. नैतिकता के आसन से गिरला का बाद रउरा कानूनी रूप से कतनो सही रहीं राउर इमेज त खराब होइए जाई आ राजनीति में इमेज के बहुत महत्व होला. कुछ पाठक लोग के लाग सकेला कि बतकुच्चन कबो कबो बहक जात बा ओतना निशाना पर नइखे रहत जतना रहे के चाहीं. त एह पर हम बस अतने कहब कि राग रसोईया पागड़ी कबो कबो बन जाय! अगर पगड़ी बनावल अतना आसान रहीत भा रोजे एगो नया राग रचल जा सकीत त ओह बहुतायत से मन उबिया जाइत. सब दिन रहत न एक समाना आ रचना रचत घरी रचही वाला जानेला कि एह रचे में कतना रचाए के पड़ेला!\nभोजपुरी उपन्यास "जुगेसर" – 2\nबतकुच्चन – ५९


देश दुनिया के खबर (शुक, 11 सितंबर 2015) – टटका खबर\nदेश दुनिया के खबर (शुक, 11 सितंबर 2015)\nशुक का दिने प्रधानमंत्री नरेन्द्र मोदी चंडीगढ हवाई अड्डा पर एगो नया टर्मिनल के उद्घाटन कइलन. एह टर्मिलन से घरेलू आ अंतरराष्ट्रीय दुनू तरह के उडान भरल जाई.\nशुक का दिने प्रधानमंत्री मोदी उत्तराखंट के ऋषकेश, पंजाब हरियाणा के चंडीगढ़ आ यूपी के सहारनपुर में जनसभा के सबोधित करत बतवलन कि साल 2022 में सगरी देश के सगरी गाँवन में चौबीसो घंटे बिजली मिले लागी आ सभका लगे एगो घर होख आपन. सरकार एह दिशाईं तेजी से काम करत बिया. सहारनपुर में कहलन कि अब से गन्ना किसान के रुपिया सीधे उनुका खाता में भेजल जाई. कांग्रेस पर सीधा हमला करत मोदी कहलन कि चालीस लोग देश के विकास के राह रोके में लागल बा. ओह लोग के बरदाश्त नइखे होखत कि एगो चाय बेचे वाला देश के प्रधानमंत्री कइसे बन गइल. कहलन कि अबहियों अगर कांग्रेस जनता के दिल जीतल चाहत होखे त जनता खातिर चार गो नीमन काम करे आ तबे जनता तोहरा के माफ करी.\nगृहमंत्री राजनाथ सिंह शुक का दिने पाकिस्‍तानी रेंजरन के महानिदेशक से कहलन कि पहला गोली कबो भारत का तरफ से ना चली बाकिर पाकिस्तान के आपन रवैया बदले होखी. जबब में मेजर जनरल उमर फारूक बर्की कहलन कि ऊ त महज एगो अिकारी हउवन एहसे ऊ एह पर कुछ ना कह सकसु. बाकिर पाकिस्तानी नेतृत्व के ईबात जरूर बता दीहें.\nओने जम्मू कश्मीर के कुपवाड़ा जिला के हन्दवाड़ा जंगल भइल मुठभेड़ में दू गो आतंकियन के मार गिरवलसि सेना बाकिर ओकरो दू गो जवान शहीद हो गइले.\nमुम्‍बई के विशेष मकोका अदालत साल 2006 के सिलसिलेवार बम विस्‍फोटन का केस में 12 गो आरोपियन के दोषी ठहरा दिहलसि आ एगो आरोपी अब्‍दुल वाहिद दीन मुहम्‍मद शेख के बरी क दिहलसि. एह बम विस्फोटन से नाहियो त 188 जने के मौत भइल रहुवे. सजा बाद में सुनावल जाई.\nपश्चिम बंगाल के मुख्‍यमंत्री ममता बनर्जी एलान कइले बाड़ी कि उनकर सरकार नेताजी सुभाष चन्‍द्र बोस से जुड़ल 64 गो सरकारी फाइलन के सार्वजनिक क दी. एह फाइलन के 18 सितंबर का दिने कोलकाता पुलिस अभिलेखागार में आम लोगन ला राखल जाई.\nराष्ट्रमंडल युवा खेल के अआखिरी दिने भारत टेनिस में दू गो स्वर्ण पदक जीतलस आ नौ गो स्वर्ण, चार गो रजत आ छह गो कांस्य पदक समेत कुल 19 गो पदक जीत के पदक तालिका में पाँचवा जगहा पर रहल.\nदुबई में रहके इस्लामिक स्टेट खातिर भारत से नवहियन के भरती करे वाली हैदराबाद की आफ्शा जबीन के हैदराबाद पुलिस शुक का दिने गिरफ्तार क लिहलसि. सबेर में ओकरा के यूएई से भारत प्रत्यर्पित कइल रहे. सोशल मिडिया पर ई अपना के ब्रिटिश नागरिक बतावत रहुवे.\nईमानदारी के डंका पीटेवाला राहुल गाँधी अब बिहार के चारा चोर लालू यादव संगे मंच साझा करे का हद ले नीचे गिर गइल बाड़न. राहुल अब आपन हिचकिचाहट छोड़ सत्ता खातिर कुछ भी करेगा का हाल में आ गइल बाड़न.\nबेगलुरु नगर निकाय में बड़हन जीत मिलला का बावजूद भाजपा मेयर चुनावा में हार गइल आ कांग्रेस मेयर के कुर्सी तीन वोट से जीत लिहलसि. जबकि 198 वार्ड सीट में से 100 गो पर ओकर सदस्य जीतल बाड़न.\nबिहार विधानसभा चुनाव के एलान का बाद चुनाव आयोग राज्य के गृह सचिव के तबादला करे के आदेश दिहले बावे आ नौ गो ज़िलाधिकारिन आ सात गो वरिष्ठ पुलिस अधिकारियनो के तबादला कर दिहले बिया.\nअमेरिकी बैंक गोल्डमैन सैक्स चेतवले बावे कि क्रूड ऑयल के दाम 20 डॉलर प्रति बैरल ले गिर सकेले. बाकिर कब ले अइसन होखी से ना बतावल जा सके. एह भविष्यवाणी का बाद शुक का दिने तेल के कीमत अउरी गिर गइल.\nराष्ट्रीय कांग्रेस पार्टी के नेता तारिक अनवर कहले बाड़न कि बिहार में मुख्यमंत्री नीतीश कुमार के राज उखाड़ फेंके खातिर उनका जवन करे के पढ़ी तवन करीहन. राकांपा सपा सगे मिल के तीसरा मोर्चा बनावे में लागल बिया.\nराष्ट्रीय निषाद संघ के राष्ट्रीय सचिव चौधरी लौटनराम निषाद के कहना बा कि कुछ ताकत देश से आरक्षण हटावे खातिर हार्दिक पटेल जइसन लोग के आगा क के साजिश रचत बाड़ी सँ. कहलन कि 31 अक्टूबर का दिने यूपी में होखे जात हार्दिक पटेल के रैली के कवन जरूरत ना रहुवे.\nछपरा से गोरखपुर होखत दिल्ली ले बिजली से चले वाली रेलगाड़ियन के जल्दिए चलावल शुरु होखे के बात रेलवे राज्यमंत्री मनोज सिन्हा सिवान जिला के महराजगंज के एगो सभा में कहलन.\nचुनाव आयोग के आदेश बा कि बिहार पुलिस के मतदान केन्द्रन पर तैनाती मत कइल जाव. मतदान केन्द् पर केन्द्रीय अर्द्धसैनिक बले के तैनाती कइल जाई. पहिला बेर एह तरह के रोक लगावल गइल बा बिहार पुलिस पर.\nदरभंगा से नई दिल्ली के बीच चले वाली स्वतंत्रता सेनानी सुपर फास्ट शुक का दिन से जयनगर से चलावल शुरु हो गइल बा.\nदाल के बढ़त जात दाम काबू में राखे खातिर केन्द्र सरकार अउरी पांच हजार टन अरहर दाल आयात करे के फैसला कइले बिया. पहिलहूं द हजार टन दाल मंगावल जा चुकल बा आ एकर पहिला खेप 23 तारीख के पहुंचे के उमीद बा.\nदेश के औद्योगिक उत्पादन में एह साल का जुलाई में पिछला साल के जलाई से चार दशमलव दू फीसदी के बढ़ोतरी भइल बा. विनिर्माण गतिविधि आ कैपिटल गुड्स के उत्पादनो में सुधार भइल बा. औद्योगिक उत्पादन सूचकांक-आई आई पी में इचिका कमी आइल बा.\nTags: News in Bhojpuri, टटका खबर, देश दुनिया के खबर, भोजपुरी में खबर.


‘खून भरी मांग ‘ में ‘कड़ुआ तेल’ – Anjoria\n‘खून भरी मांग ‘ में ‘कड़ुआ तेल’\nग्रीन चिल्ली एंटरटेनमेंट प्रा. लि के बैनर वाली मल्टीस्टारर फिलिम ‘खून भरी मांग’ २५ जुलाई के रिलीज़ होखे वाला बा. पिछला दिने एह फिलिम के कहानी के डिमांड मानत एहमें एगो आइटम सांग अउर जोड़ल गइल. एह आयटम के बोल बा ‘कड़ुआ तेल’ आ एकर शूटिंग मुंबई के जापान स्टूडियो में करावल गइल. फिलिम परोसत बाड़े आदर्श जैन फिल्म्स आ सन ऑडियो प्रा.लि.\nएह फिलिम में भोजपुरी सिनेमा के लोकप्रिय चेहरन के शामिल कइल गइल बा. खेसारी लाल यादव, रिंकू घोष, मनोज आर.पाण्डेय, मोनलिसा, पंकज केसरी अउर पाखी हेगड़े एहमें खास कलाकारन में शामिल बा लोग. जवना आइटम सांग ‘कड़ुआ तेल’ के शूटिंग पिछला दिने करावल गइल ओहमें आपन लटका झटका देखावे वालन में तीन गो अभिनेत्री शामिल बाड़ी, अक्षरा सिंह, अनारा गुप्ता, अउर अंतरा सिंह. एह तीनो लोग के आइटम देख के दर्शक खुश हो जइहें. फिलिम में अब दस गो गाना हो गइल बा. एहमें तीन गो त आइटमे सांग बाड़ी सँ. कड़ुआ तेल वाला आयटम खेसारी लाल यादव गवले बाड़न आ कोरिओग्राफी रिक्की गुप्ता के ह.\n‘खून भरी मांग’ के निर्देशक राजकुमार आर.पाण्डेय आ निर्माता प्रदीप सिंह भईया हउवें.\nPrevious Post: जनेऊ संस्कार\nNext Post: बालेश्वर सिंह के जनमदिन शूटिंग का सेटे पर धूमधाम से मनावल गइल


भोजपुरी विशेष - विश्व गौरैया दिवस : कहां हेरइलीं इ चिरई world sparrow day 2021 vishwa gauraiya diwas gone are the days when it were in every house and angan cgpg\nभोजपुरी विशेष - विश्व गौरैया दिवस : कहां हेरइलीं इ चिरई\nपहिले घरे क बड़का बुजुर्ग चिरइयन खातिर लड़िकन के सहेजत रहलन कि दाना पानी दे दा, पुन्य मिली. अब त बड़ा बुजुर्ग खुदे तरस जालन कि केहू पानी पूछि ले. नतीजा भइल कि अब गउरइया करीब 80 फीसदी कम हो गइलीं.\nLast Updated: March 20, 2021, 4:05 PM IST\nआज के भागदउड़ भरी ज़िंदगी में इंसान के पास समय कम हवे अउर काम जियादा. एक दूसरे के हालचाल पूछे खातिर व्हाट्सएप अउर मोबाइल के जरूरत पड़ ता. जउने जउने चीज से हमार लगाव रहल, उ आज के जमाना में हमसे दूर हो जा रहल बा. पहिले माता पिता से दूरी बनल त मदर्स डे फादर्स डे मनावल शुरू कइलन लोग. फिर हिंदी भासा से दूरी बढ़ल त हिंदी दिवस मनावे के जरूरत आन पड़ल. पर्यावरण बिगड़ल त पर्यावरण दिवस क शुरुआत भइल अउर एही तरह जब चिरई मने गउरइया हम सबसे दूर भइल त विश्वस्तर पर गउरइया दिवस के शुरुआत भइल. यानि गउरइया के चिता करे खातिर एक दिन तय हो गइल 20 मार्च. लेकिन केवल एक दिन हेराइल गउरइया के बारे में सोचे से कुछ ना होई. एकरा खातिर हर दिन सोचे के पड़ी, हर दिमाग के सोचे के पड़ी कि गउरइया के अस्तित्व बचवले के लिए कुछ न कुछ करब जरूरी हो गइल बा. पहिले त सोचे के परी कि एकर कारन का हवे.\nआज के जमाना के बात छोड़ी द त पहिले के जमाना के केहू लड़िका अइसन न होई जे चिरई के पीछे ना भागल होई. ना धूप देखीं ना जरत जमीन, घर के आंगन हो कि दुआर, खिड़की रहै या कउनो पेड़ पौधा.. लड़िके जहां कहूं चिरई देखलेन नाहीं कि भागे लागलें ओकरे पीछे पीछे. लेकिन ए भागादउड़ी से न त चिरई कबहूं परेसान भइल अउर न त लड़िके कबहूं थकलें. भले चिरई हाथ न आवे, बाकि दउडेके बा. इ समय हर लड़िका के जिंदगी में आइल होई, जब आगे आगे गौरइया फुदकद होई अउर पीछे पीछे हम अउर आप दउड़त रहलीं. लेकिन आज के जमाना में न त लड़िकन के पास मोबाइल अउर कंप्यूटर के गेम से फुरसत हवे कि चिरई के पीछे पीछे भागैं अउर ओहसे बड़ी बात कि जब चिरइये ना देखालीं त केकरे पीछे भागीं.\nपहिले समय में चिरई के मौजूदगी हर जगह रहल. बाग बगइचा से दुआरे मोहारे तक, मकान के रोशन दान से आंगन अउर गलियारे में. न गउरइया के हमसे कउनो डर रहल अउर न गउरइया के दाना पानी खातिर दूर जाए के परत रहल. चिरइयन के हर जरूरत घरहीं पूरी हो जात रहल. रहे खातिर रोशनदान मिल जात रहल अउर खाए खातिर रसोईं में बचल खुचल दाना. लेकिन अबके मकानन में न त रोसनदान के जरूरत रहेला अउर दरवाजो हरदम बंद रहेगा. ई मजबूरी हौ काहे कि बहुमंजिली इमारतन में पहिले जइसन बड़ा अउर खुला घर अब ना मिलेला. फ्लैट कल्चर वाले शहरन में अब न त खाली जमीन देखाला अउर न त पेड़ पौधा. जंगल अउर पेड़ कम भइलन त चिरई के रहे के समस्या होवे लागल. घरन में पहुंच बंद भइले से दानों पानी के समस्या बढ़ि गइल. प्रदूषण बढ़ले से चिरई के जिंदगी मोहाल हो गइल. ओकरे ऊपर मोबाइल टावर से निकलल तरंग गउरइया की ज़िंदगी में नासूर बन गइल. नतीजा भइल कि चिरई हमरे जिंदगी से दूर हो गइल. अह न गउरइया देखालीं अउर न ही कउवा. सुबह शाम अब न त चिरइयन के चहंचहाहट सुनाई परेला अउर न ही एनके दर्सन हो पावेला.\nदुनिया भर में गउरइया के 26 प्रजाति हवे लेकिन भारत में केवल छ: प्रजाति के गउरइया मिलेलीं जइसे हाउस स्पैरो, स्पेनिश स्पैरो, सिंड स्पैरो, डेड सी स्पैरो, ट्री स्पैरो अउर रसेट स्पैरो. गउरइया ‘पासेराडेई‘ परिवार क सदस्य हवे. एकर लंबाई 16 सेंटीमीटर तक होला अउर वजन 25 से 35 ग्राम. गउरइया के संकट काफी पहिले से शुरु भइल रहल लेकिन जब 2010 में दुनिया क ध्यान गइल तब 20 मार्च के विश्व गउरइया दिवस मनावे के शुरुआत भइल. पक्षी वैज्ञानिकन मानलें कि अब समय आ गइल बा कि गउरइया के बसावे खातिर अपने घर अउर आसपास माहौल बनावे के पड़ी. ओनकरा खातिर घर बनावे के पड़ी. कुछ स्वयंसेवी संस्था आगे आ के एनके खातिर काम करत हवीं. लोगन के जागरूक करत हवीं कि चिरई के फिर घर आंगन में बुलावे के हौ. स्पैरो हाउस मने चिरई के कृतिम घर लोगन के बांटल गइल हौ. निवेदन करल गइल बा कि चिरई खातिर कुछ दाना पानी रखेके चाहीं. चिरई जइसन सुंदर सीधा अउर सरल पक्षी के बचावे खातिर आज आपौ के प्रण करेके चाहीं कि अपने घर में कहूं सुरक्षित जगह चिरई के घर बनावे के हौ अउर दाना पानी का व्यवस्था करे के हौ. तबे अपने घर आंगन में चिरई के चहंचहाहट दोबारा सुनल जा सकेला. फेर बचपन के खेलउना के आंगन में लउटावल जा सकेला. ( डिसक्लेमर- लेखक वरिष्ठ पत्रकार हैं और ये उनके निजी विचार हैं.)


भगीना का चलते मामा पहिला बेर ओकर ननिहाल देखलें – Anjoria\nदिसम्बर 3, 2010 गोविन्दा, ननिहाल, भोजपुरी फिल्म, भोजपुरी सिनेमा, विनय आनन्द\nका कवनो मामा अपना भगीना के ननिहाल पहिला बेर देख सकेला ? भला ई कइसे ? ननिहाल त मामा के घरे के नू कहल जाला. बाकिर भगीना विनय आनन्द आ मामा गोविन्दा का मामिला में इहे भइल. अपना भगीना विनय आनन्द के “ननिहाल” देखे खातिर गोविन्दा के आवहीं के पड़ल.\nअबले त रउरा जरुरे समुझ गइल होखब कि बात भोजपुरी फिल्म “ननिहाल” के हो रहल बा जवना के नायक बाड़े विनय आनन्द आ उनका जिद्द पर गोविन्दा “ननिहाल” के फर्स्ट लुक शो देखे खातिर अइलें. फिल्म देखत घरी गोविन्दा के आँख कई बेर नम भइल त कई बेर ऊ ठहाको लगावे पर मजबूर हो गइलें. फिल्म के फर्स्ट लुक देखि के गोविन्दा विनय आनन्द के अभिनय, नृत्य, आ एक्शन के खूब बड़ाई कइलें. गोविन्दा का साथ आपने फिल्म देख के विनयो आनन्द रोमांचित रहलें आ कहलें कि ऊ अपना मामा से बहुते कुछ सिखले बाड़े आ उनका साथे हिन्दी फिल्म “आमदनी अठन्नी खर्चा रुपैया” में काम कर के ऊ आह्लादित रहलें. आ अब उनका साथे बइठ के ननिहाल देखलो विनय आनन्द खातिर खुशी के बात रहुवे.\n“ननिहाल” के शूटिंग बनारस आ मुंबई मै भइल बा. फिल्म अब रिलीज खातिर तइयार बिया.


टटका खबर : 25 सितंबर 2014, बियफे – टटका खबर\nSep 26, 2014 Breaking News in Bhojpuri, आरा, कैमूर, खबर, गाजीपुर, गोपालगंज. सासाराम, गोरखपुर, चंदौली, छपरा, जौनपुर, टटको में टटका, देवरिया, पश्चिमी चंपारण, पूर्वी चंपारण, बक्सर, बलिया, बेतिया, भदोही, भोजपुरिया इलाका के, भोजपुरी में, मऊ, मोतिहारी, रोहतास, वाराणसी, सिवान\nकुशीनगर जिला के हाता इलाका में भइल एगो कांस्टेबल के मौत का बाद ओकर परिजन गोरखपुर के गुलहरिआ इलाका में जाम लगवलन.\nउत्तर प्रदेश कांग्रेस के कुछ बड़का नेता 28 सितम्बर के होखे वाला पार्टी के चिन्तन शिविर में शामिल ना होखे के फैसला कइले.\nसिवान जिला के भगवानपुर हाट से पुलिस तीन गो अपराधियन के असलहा समेत गिरफ्तार कर लिहलसि. एकनी प पिछला दिने पेट्रोल पंप पर भइल लूट में शामिल रहे के शक बा.\nभोजपुर जिला में दू गो ट्रक के आमने सामने टक्कर से एगो ट्रक के ड्राइवर के ठाँवे पर मौत हो गइल.\nजौनपुर में मेडिकल काॅलेज के शिलान्यास कइला का बाद मुख्यमंत्री अखिलेश सिंह यादव बतवलन कि अगिला साल से पूर्वांचल विकास निधि के दुगुना क दिहल जाई.\nभाजपा माँग कइलसि कि मुगलसराय जंक्शन के नामकरण पं. दीनदयाल उपाध्याय के नाम पर कर दिहल जाव. उनकर एही जंक्शन पर संदेहजनक हालात में मौत भइल रहुवे.\nइलाहाबाद उच्च न्यायालय भदोही से समाजवादी विधायक विजय कुमार मिश्रा के हत्या के मामला पर फेर से विचार करे के निहोरा नकार दिहलसि.\nविन्ध्याचल मेला में जगहे जगह सी.सी. कैमरा लगावल गइल बा आ दर्शन करे आवे वाला लोग के चेकिंग कइल जात बा.\nमिर्जापुर के विंध्याचल में नवरात का मौका पर लागे वाला मेला शुरू हो गइल बा. 14 वर्गकिलोमीटर इलाका में पसरल मेला क्षेत्र खचाखच भर गइल बा आ लोग त्रिकोण यन्त्र महालक्ष्मी. महाकाली अउर महासरस्वती के परिक्रमा करत बाड़े.\nमशहूर अभिनेत्री जूही चावला काल्हु रात दशाश्वमेध घाट पर गंगा आरती देख के गदगद हो गइली बाकिर बनारस के घाटन पर पसरल गंदगी देखि के उनकर मूड खराब हो गइल.\nइलाहाबाद उच्च न्यायालय के लखनऊ पीठ सवाल पूछले बिया कि अल्पसंख्यक कल्याण मंत्री मोहम्मद आजम खां लाभ के दू गो पद पर कइसे काबिज बाड़न.\nबिहार के सतर्कता अन्वेषण ब्यूरो आज बगहा अंचल-2 के राजस्व कर्मी रामेश्वर साह के घूस लेत रंगे हाथ ध लिहलसि.\nहाल के उपचुनावन में मिलल जीत का बाद उत्तर प्रदेश के अखिलेश सरकार के मंत्रिमंडल विस्तार के अटकल तेज हो चलल बा.\nपटना के मालसलामी इलाका के पीरदमरिया घाट का लगे गंगा नदी में आजु दू गो लड़िका डूब के मर गइले.\nपड़ोसी देश नेपाल से सटल बेतिया के इनरवा इलाका से सशस्त्र सीमा बल बियफे का भोर में एगो तस्कर के चाढ़े चार किलो चरस का साथे गिरफतार कइले.\nउत्तर प्रदेश के बरेली जिला में प्रशासन चीनी मिलन के चेतवलसि कि डेढ महीने में गन्ना किसानन के बकाया भुगतान क देव लोग ना त मिल जब्त क लिहल जाई.


बाबा विश्वनाथ क दर्शन पूजन कइली – Anjoria\nशूटिंग क दौरान जबो मौका मिलेला डांसिंग क्वीन सीमा सिंह मंदिर गइल ना भुलाली आ लिज्जत खाना उनुका बहुते भावेला. पिछला दिने जौनपुर में असलम शेख निर्देशित फिल्म ‘रखवाला’ के शूटिंग करे गइली त लवटान में बनारस के बाबा विश्वना् के दर्शन पूजन करे चल गइली. साथही गंगा दर्शन कइली आ मंदिर के बाहर निकलली त कचौड़ी खाए एगो होटल में बइठ गइली आ कतना जलेबी कचौड़ी खा गइली खुद उनुको याद नइखे.\nसीमा सिंह मां अन्नपूर्णा के दर्शन कइली आ उनुको से मन्नत मँगली. इलाहाबाद के सीमा सिंह हमेशा से बनारस के बाबा विश्वनाथ के दर्शन करे के तमन्ना रखले रही. कहली कि जब मौका मिलल त भागत चल अइली.


‘माई रे माई हमरा ऊहे लइकी चाही’ के फर्स्‍ट लुक | Bhojpuri News Website\n‘माई रे माई हमरा ऊहे लइकी चाही’ के फर्स्‍ट लुक\nभोजपुरी फिल्‍म ‘माई रे माई हमरा ऊहे लइकी चाही’ के फर्स्‍ट लुक पोस्टर दुर्गा अष्‍टमी के शुभ अवसर पर मुंबई में जारी भईल. सुपरस्‍टार प्रदीप पांडेय ‘चिंटू’ बतवलें कि सामाजिक-पारिवारिक एह फिल्‍म में धमाल-मस्‍ती अ एक्‍शन के एगो नया अंदाज दर्शकन के देखे के मिली.\nफिल्‍म काफी इंटरटेनिंग बतावल जा रहल बा. सबसे खास बात ई बा कि फिल्म के म्यूजिक बेहतरीन बा. आप लोगन के बता दिहल जाव कि अभी हाल ही में प्रदीप पांडेय ‘चिंटू’ के फिल्‍म ‘ससुराल’ बॉक्‍स ऑफिस पर निमन प्रदर्शन कईले बिया. अब एक बार फिर ‘माई रे माई हमरा ऊहे लइकी चाही’ फिल्‍म लेके आ रहल बाडें.\nचिंटू बतवलें कि फिल्‍म में लीड रोल में अभिनेत्री प्रीति ध्‍यानी बाड़ी आ लोगन के दुनहुन लोग के जोड़ी बहुते निमन लागी. अंजलि फिल्म्स क्रिएशन के बैनर तले बन रहल भोजपुरी फिल्म ‘माई रे माई हमरा ऊहे लइकी चाही’ के निर्माता नरेश प्रजापति आ राधे गोविन्द गुप्ता, जबकि निर्देशक अजय कुमार झा बाड़ें. फिल्‍म की शूटिंग गुजरात और मुंबई में भईल बा.


"हँसी के तड़का" एहसान कुरेशी का संगे – Anjoria\nमार्च 19, 2011 एहसान कुरेशी, हँसी के तड़का\nमहुआ टीवी के लाफ्टर शो “हँसी के तड़का” में शुक आ शनिचर के दिन होली के हुड़दंग का नामे बा. एह एपिसोडन में लाफ्टर चैम्पियन एहसान कुरैशी आपन तड़का मार के दर्शकन के हँसावे जा रहल बाड़न. शो के शुरुआत शुक का दिने उर्वशी चौधरी आ सुनील सावरा करीहें. फेर जज लोग सुनील पाल आ उपासना सिंह अइहें आ परफार्मेंस चालू हो जाई. पहिला परफारमेंस शाहरुख के होखी जे बतइहें कि गाँव में चुनाव कइसे करावल जाला. बुल्लू राम रावण युद्ध के आँखिन देखल हाल सुनइहें त हर्षिका एगो मेहरारू के कहानी सुनाई जवना के पति हेरा गइल बाड़े आ ऊ थाना में रपट करावे आइल बिया. नीतेश का एक्ट में खली के चर्चा रही त पीयुष अपना पत्नी से परेशान पती के दुखड़ा सुनइहे. अरविंद अइसन दुल्हा बन के अइहे जेकर बियाहे नइखे हो पावत. सोनू नाना पाटेकर बन के अइहें जे देखइहें कि करोड़पति के होस्ट कइसे करीहें. शनिचर के एपिसोड में परफारमेंस आफ द डे वाला पुरस्कार सोनू के दिहला के बाद एहसान आपन कमाल देखइहें आ दर्शकन के हँसावत हँसावत विदा लीहें.\n“हँसी के तड़का” शो के प्रसारण महुआ टीवी पर शुक आ शनिचर का दिने रात नौ बजे से होखल करेला.


टटका खबर, शुक, वैशाख अँजोरिया तृतीया, 2078 विक्रमी – टटका खबर\nदेश-दुनिया भोजपुरी पट्टी\nटटका खबर, शुक, वैशाख अँजोरिया तृतीया, 2078 विक्रमी\nMay 14, 2021 इजरायल, इन्दु जैन, किसान सम्मान निधि, क्रिकेट कोच, जौनपुर, पप्पू यादव, पश्चिम बंगाल, फिलिस्तीन, बलिया, मुख्तार अंसारी, लोक सेवा आयोग, वाराणसी, सारण\nआजु अक्षय तृतीया, भगवान श्री परशुराम जी के जन्मोत्सव, आ ईद का मौका पर सगरी पाठकन ला हार्दिक शुभ कामना. सभका से निहोरा बा कि कोरोना कहर देखत आपन त्योहार घरहीं रहि के मनावल जाय.\nआजु शुक का दिने प्रधानमंत्री नरेन्द्र मोदी किसान सम्मान निधि योजना में किसानन के दीहल जाए वाला वित्तीय लाभ के आठवाँ किस्त जारी करिहें. एह किश्त में हर बार का तरह दू दू हजार देश के साढ़े नौ करोड़ लाभार्थी किसानन का खाता में जमा करावल जाई. मौजूदा सरकार में ई राशि बिना कवनो बिचवलियन के हाथ से गुजरल सीधे किसान का खाता में जाला. अब ले एह योजना में किसानन के 115 लाख करोड़ रुपिया दीहल जा चुकल बा.\nपश्चिम बंगाल के राज्यपाल धनकड़ ममता सरकार के मनाही का बावजूद कूचबिहार के दौरा पर गइलें आ ओहिजा पीड़ितन से भेंट कइला का बाद अपना ट्वीट में कहलन कि ओह लोग पर भइल अत्याचार के ब्योरा सुन के उनुका आँखिन में लोर ना बाचल. कबो ना सोचले रहलन कि चुनावी हिंसा अइसनो निर्मम हो सकेला. अपना मताधिकार के प्रयोग कइला पर अतना अत्याचार ! जनता में पुलिस पर भरोसा नइखे आ सत्ताधारी गोल के कार्यकर्तन से दहशत में बिया जनता. इहो कहलें कि पुलिस का मौजूदगी में उनका काफिला के रोके के कोशिश कइल गइल.\nओने तृणमूल के कहना बा कि सरकारी मनाही का बावजूद कूचबिहार के दौरा कर के राज्यपाल असंवैधानिक काम कइलें आ एकर शिकायत राष्ट्रपति से कइल जाई.\nसुप्रीम कोर्ट योजना बना रहल बा कि ओकरा किहाँ होखे वाला सुनवाईयन के सीधा प्रसारण कइल जाव. मुख्य न्यायाधीश एन वी रमन काल्हु बियफे का दिने कहलन कि एह बारे में आखिरी फैसला करे से पहिले ऊ सगरी न्यायाधीशन के आम सहमति चहिहें.\nसंघ लोक सेवा आयोग 27 जून के होखे जा रहल सिविल सेवा प्रारंभिक परीक्षा-2021 के कोरोना कहर का चलते टार दिहले बावे. अब ई परीक्षा 10 अक्टूबर के होखी. परो साल ई परीक्षा कोरोना का चलते टराइल रहुवे आ4अकेटूबर के करावल गइल रहे.\nटाइम्स ग्रुप के चेयरपरसन इन्दु जैन के काल्हु बियफे रात साढ़े नौ बजो कोविड छूताह का बाद होखे वाला विसंगतियन का चलते निधन हो गइल. उनुका निधन पर राष्ट्रपति आ प्रधानमंत्री समेत अनेके लोग शोक संवाद दिहले बाड़ें.\nबिहार में कोरोना कहर के लहर के पसार रोके खातिर लगावल गइल लॉकडाउन अब 25 मई तक ले बढ़ा दीहल गइल बा.\nभारतीय क्रिकेट कंट्रोल बोर्ड भारतीय ऑफ स्पिनर रहल रमेश पोवार के एक बेर फेरु भारतीय सीनियर महिला क्रिकेट टीम के मुख्य कोच बना दिहले बावे. एहसे पहिले ऊ नवंबर 2018 ले भारतीय महिला टीम के कोच रहलन. अबहीं डब्लू वी रमन कोच बाड़ें जिनका कोच रहते भारत पिछला साल ऑस्ट्रेलिया में भइल बीसबिसा विश्व कप के फ़ाइनल ले पहुँचल रहुवे.\nसारण जिला में छपरा बलिया रेलखण्ड का बीय गौतम स्थान टीसन का नियरा ब्रह्मपुर क्रासिंग पर काल्हु बियफे का दिने ट्रेन से कटा के एगो अधबूढ़ आदमी के मौत हो गइल.\nसारण जिला के मशरक इलाका के धवरी गोपाल गाँव के धानुक टोला के चँवर से गाँवे के एगो आदमी के लाश बरामद भइल बा.\nबिहार के सुपौल जिला के बीरपुर उपकारा में बंद जन अधिकार पार्टी के प्रधान आ सांसद रह चुकल पप्पू यादव के इलाज खातिर दरभंगा चिकित्सा महाविद्यालय अस्पताल भेज दीहल गइल.\nउत्तर प्रदेश के बांदा जेल में बंद बहुजन समाज पार्टी विधायक बाहुबली मुख्तार अंसारी के कोरोना छूत से मुक्ति मिल गइल बा.\nजौनपुर जिला के सरायख्वाजा इलाका में एगो मरद मेहरारु के मौत मिलावटी शराब पीयला से भइला के पुलिस मकार दिहलसि बाकिर नाजायज शराब बेचे का आरोप में चार जने के गिरफ्तारो कर लिहलसि.\nसात बरीस से कम के सजा पवले बलिया जिला जेल में बद 42 गो कैदियन के दू महीना खातिर अंतरिम जमानत पर रिहा कर दीहल गइल बा.\nवाराणसी के लंका इलाका में काल्हु बियफे का दिने गंगा नदी से एगो लइका के लाश बरामद भइल बाकिर ओकरा बाप आ बड़ भाई के तलाश अबहियो जाहरी बा. ओहू लोग के नदी में डूबे के अनेसा बा.\nरमजान का महीना होखला का बावजूद फिलिस्तीन पहिले इजरायल के नागरिक इलाकन पर मिसाइल आ आतंकी हमला करे के गलती कइलसि. ओकरा बाद से इजरायल के कहर टूट गइल बा फिलिस्तीन पर. एह जबाबी कार्रवाई का बाद फिलिस्तीन का तरफ से युद्ध बंदी के प्रस्ताव इजरायल ना मनलसि. अबहीं ले नाहियो त पाँच दर्जन फिलिस्तिनियन के मौत हो चुकल बा इजरायल के जबाबी हमला से. ओह लोग ला भागहूं के कवनो ठौर नइखे बाचल. इजरायल के विपक्षो एह कार्रवाई में सरकार के साथ दे रहल बा. अपना देश के विपक्ष त आए दिन अनेरियने का साथे खड़ा लउकेला.\nटटका खबर, बियफे, वैशाख अँजोरिया द्वितीया, 2078 विक्रमी\nटटका खबर, शनीचर, वैशाख अँजोरिया चतुर्थी, 2078 विक्रमी


दिनेश यादव – Anjoria\nसाल 2014 में भोजपुरी सिनेमा के सितारा लोग राजनीति का मैदान में जम के कूदल. चार गो बड़का सितारा – मनोज तिवारी, रविकिशन, नगमा, आ कुणाल सिंह – एह साल भइल लोकसभा चुनाव में आपन किस्मत आजमावे उतरले बाकिर सफलता मिलल त बस मनोज तिवारी के. मनोज तिवारी भाजपा केपूरा पढ़ीं…\nदिवानगी हद से के सफलता का बाद लोग अब दिनेश यादव के भोजपुरी के रोहित शेट्टी माने लागल बा. दिनेश यादव का फिलिमन में रउरा फेमिली कामेडीओ देखब आ एक्शनो परफेक्ट जगह पर होखी. इनका फिलिमन के संगीत त करेजा छू लेला. इनका फिलिमन के कहानिओ अलग तरह के नयापनपूरा पढ़ीं…\nबिहार के मशहूर फिलिम वितरक आ निर्माता अउर विधायक डाक्टर सुनील के कंपनी विजय लक्ष्मी इंटरनेशनल युवा निर्देशक दिनेश यादव के राकेश मिश्रा अभिनीत फिलिम ‘दीवानगी हद से’ के बिहार आ झारखण्ड में रिलीज करे के अधिकार भारी भरकम दाम दे के खरीदले बाड़न. डाक्टर सुनील का बारे में कहालापूरा पढ़ीं…\nटॉप के दिवानगी\nअब दिवानगी होखे त अइसन. निर्देशक दिनेश यादव अपना फिलिम ‘दिवानगी हद से’ खातिर सब कुछ भुला दिहले बाड़न. बतावत बाड़न कि ई फिलिम उनुका दिलो दिमाग पर हावी होके बइठल बा. (शशिकात सिंह, रंजन सिन्हा)\nजानल मानल निर्माता कांतिलाल पी मारू आ सुपरहिट निर्देशक दिनेश यादव के अगिला फिलिम “दिवानगी हद से” के शूटिंग गुजरात के राजपिपला में रिकार्ड १६ दिन का भितरे पूरा क लीहल गइल बा. एहसे पहिले निर्माता कांतिलाल पी मारू आ निर्देशक दिनेश यादव सुपर हिट फिलिम “कसम वर्दी की” दिहलेपूरा पढ़ीं…


भोजपुरी न्यूज: पूर्व मंत्री मंजू वर्मा कइली आत्मसमर्पण, मधु भी पहुंचली CBI दफ्तर - bhojpuri news patna former minister of bihar manjur verma surrenders in local court of begusarai in arms act\nभोजपुरी न्यूज: पूर्व मंत्री मंजू वर्मा कइली आत्मसमर्पण, मधु भी पहुंचली CBI दफ्तर\nएने आज मुजफ्फरपुर शेल्टर होम मामला में आरोपित मधु भी आज मुजफ्फरपुर स्थित CBI दफ्तर पहुंचके खुदके CBI के समक्ष आत्मसमर्पण कर देहली.\nLast Updated: November 20, 2018, 11:14 PM IST\nबिहार के पूर्व समाज कल्याण मंत्री मंजू वर्मा आखिरकर आत्मसमर्पण कर देहली. अपन पहचान छुपाके उ बुर्का पहिन टेम्पू से पहुंचल रहली. मझौली कोर्ट जहवां मंजू अपन वकील के माध्यम से कईली आत्मसमर्पण. आत्मसमर्पण के बाद मंजू बीमार होखे के खूबे नाटक भी कइली लेकिन ऊंखर ई साजिश कौनो काम न आइल. कोर्ट मौके पर डॉक्टर के बुलइले. डॉक्टर चेकअप कारला के बाद मंजू के स्वस्थ बतवले. जेकरा बाद न्यायालय इंखरा के 14 दिन के न्यायिक हिरासत में जेल भेज देलस.\nइधर ई पूरा प्रकरण के लेके सियासत खूब भइल. विपक्ष कहता कि ई सब पहले से मैनेज रहे इतने न विपक्ष के इहो दावा बा कि ई हमनी के दबाव के नतीजे ह. जेकरा चलते मंजू वर्मा के पहले पार्टी से जेडीयू निलंबित कइलस उआर फ़िरो, मंजू ई तरह से नाटकीय अंदाज में आत्मसमर्पण कइली.\nउहे सत्तापक्ष के कद्दावर नेता श्याम रजक विपक्ष के ई आरोप के सिरे से खारिज कर रहल बाड़े. श्याम रजक के कहना बा कि हमनी के सरकार केकरो के न त फ़सवेला अउर न बचावेला कानून अपन काम करेला. अउर ई ओकरे परिणाम ह की आज मंजू वर्मा कोर्ट जाके आत्मसमर्पण कइले बाड़ी. अउर त अउर ई दौरान श्याम रजक विपक्ष से ई सवाल भी कइले की तू लोगिन अपन दल से अइसन अरोपियन के कबले बाहर करव.\nइधर पुलिस मुख्यालय भी मंजू वर्मा के ई कार्रवाई के लेके अपन पीठ थपथपा रहल बा. ADG मुख्यालय संजीव कुमार सिंघल के कहना बा कि मंजू वर्मा पुलिस के दबाव में आके ही आज आत्मसमर्पण कईली ह. अपन ई दावा के बल देवे खातिर ADG अबतक के पुलिसिया कार्रवाई के हवाला दे रहल बाड़े.\nएने आज मुजफ्फरपुर शेल्टर होम मामला में आरोपित मधु भी आज मुजफ्फरपुर स्थित CBI दफ्तर पहुंचके खुदके CBI के समक्ष आत्मसमर्पण कर देहली. आत्मसमर्पण के बाद मधु कहली की जौन मामला में CBI इंखरा के खोजत रहली उ मामला से इंखर कौनो लेना देना नइखे ई मामला के जानकारी त हमरा के अख़बार से मिलल रहे. एतने न मधु के त इहा तक कहना बा कि हमारा के इहो जानकारी न रहे कि CBI हमरा के खोज रहल बाड़ी. हां ई अलग बात बा कि CBI लगातार हमर घर जाके हमर परिवार बाल बच्चा के परेशान करत रहे.\nकुलमिलाक़े देखल जाओ त आज एक बार फिर से बिहार पुलिस के कार्यशैली पर सवालिया निशान लग गइल बा उहे CBI भी सवाल के घेरा में आ गइल.\n(रिपोर्ट- अमित कुमार)\nभोजपुरी न्यूज: तेजप्रताप के सास पहुंचली आपन समधियाना, राबड़ी से जनली दामाद की खबर


यूपी आ बलिया न्यूज 24 मई 2015 – टटका खबर\nबलिया जिला के बाँसडीह इलाका के एगो नर्सिंग होम में दू गो कर्मचारियन पर ओहिजा के एगो मरीज के बेटी अपना साथे संभोग करे के आरोप लगवले बिया. पुलिस दुनू आरोपियन के गिरफ्तार कर लिहले बिया. पुलिस मामिला के तहकीकात करे में लागल बिया आ एगो तिसरका साथी होखे के अनेसा जतावत बिया.\nदेवरिया के सेंट्रल बैंक का शाखा से4अप्रेल के दू करोड़ रुपिया चोरा के भागल आजमगढ़ के सिपाही के पकड़ लीहल गइल बा. ओकरा साथे सात गो संघतियनो के गिरफ्तार कइले बिया पुलिस आ ओकनी का लगे से महज 18 लाख रुपिया के बरामदी भइल बा. हालांकि कुछ रुपिया कुछ दिन पहिले अउरी आरोपियन के गिरफ्तारी से बरामद हो चुकल बा.\nगर्मी आ लू से पूरा पूर्वांचल समेत यूपी, बिहार आ सगरी भारत हाय हाय कइले बा. तापमान 45 के पार चल जात बा आ एक सबेरे से लिहले देर साँझ ले लू के चपेटा मारत रहऽता.\nचंदौली जिला के कदवां इलाका के चारी गाँव में शनिचर का दिने पड़ोसी एगो छोटमोट के झगड़ा में लाठी से पीट पीट के एगो नवही के जान ले लिहले.\nगाजीपुर जिला के जमानियां में ताजपुर गाँव का नियरा नहर का किनारे एगो टेंट संचालक के लाश शनिचर का दिने मिलल. ओकर दुनू गोड़ रसरी से बान्हल रहुवे आ माथ पर चोट के निशान लउकत रहुवे.\nबलिये के पकड़ी इलाका में अपना गाँव का बहरी शौच करे निकलल एगो लड़िकी साथे चार गो अनेरिया बारी बारी से बलात्कार कइले. पुलिस चारो आरोपियन का खिलाफ मुकदमा दर्ज कर लिहले बिया.


जातिवादी माहुर से ना बाँचल भोजपुरी गीत | जोगीरा\nHome आलेख जातिवादी माहुर से ना बाँचल भोजपुरी गीत\nकहल जाला की अगर घाव के सही समय पर सही इलाज ना दियाए त उ खतरनाक कैंसर के रूप ध लेवेला। आज भोजपुरी गीतन में बढ़ रहल अश्लीलता रूपी कैंसर से लड़ल एगो बड़ चुनौति रहले रहे ताले एह गीतन में जातिवादी माहुर घोरा गइल।\nलगभग6महीना पहिले रितेश पांडेय “पांडेय जी का बेटा हूँ” गीत गा के भोजपुरी गीतन में एगो नया ट्रेंड चला देहलें। ओकरा बाद ओही तर्ज पर “यादव जी का बेटा”, “वर्मा जी का बेटा”, “कुशवाहा जी का बेटा”, “धोबी जी का बेटा” आ “चमार जी का बेटा” जइसन गीतन के भरमार हो गइल। हालांकि ई कवनो आजे अचानक आ गइल अइसन भी नइखे। गुड्डू गिरी जब गुड्डू रंगीला बनत रहलें ओह घरी छिलटुआ के दीदी आ टेंगरा के दीदी जइसन गाना गा के कहीं ना कहीं एगो शुरुआत कइलें बाकी गनीमत ई रहल की ओह तर्ज पर ढ़ेर गाना ना आईल।\nभोजपुरी फिल्मन में आइटम सॉन्ग के नाम पर विधायक जी, मुखिया जी सरपंच जी से होते हुए यादव जी आ फेर मिसिर जी तू त बाड़s बहुत ठंढ़ा तक मामला पंहुचल। ओइसन गीतन पर छाती चाकर क के नाचे वाला यादव जी आ मिसिर जी से मिलल बढ़ावा बा जे आज गायक अपना-अपना जात के नाम लेके गा रहल बारें।\nदुखद आ खतरनाक स्थिति ई बा कि तब केहू के खराब ना लागल, केहू रितेश पांडेय पर केस ना कइल जब ऊ कहले की पांडेय जी का बेटा हूँ चुम्मा चिपक कर लेता हूँ। ओह घरी कहीं के ब्राम्हण समाज चाहे संस्था के लोग विरोध ना दर्ज करवलक की काहे ई पांडेय जी के बेटा के बारे में अइसन गीत गा रहल बा? दोसर कवनो जात के लोग भी सामने ना आइल आ अब जब कौनो गायक गा देलस की “पांडेय जी की बेटी है चुम्मा चिपक कर देती है” तब अचानक पूरा ब्राम्हण समाज के लागल की ई का गा देलस? ई त हमनी के बेटी-बहिन के इज्जत उछालत बा। सभे तय कइल की एकरा खिलाफ आवाज बुलंद होखे आ एह गीत के गायक अजय लाल यादव के खिलाफ केस दर्ज करावल जाओ। जौनपुर से लेके आरा तक कईगो केस दर्ज भइल। होखे के भी चाहीं, बाकी बेटिये पर काहे, बेटा के इज्जत ना होला आ कि बेटा के चुम्मा लेला से मर्दानगी झलकेला?\nसमाज अइसन बेहाया गायकन के बरदास ना करी। बेहाया ऊ गायक त बड़ले बा बाकी बहुत लोग बा जे पांडेय जी का बेटा हूँ खातिर रितेश पांडेय के बचाव कर रहल बा। फेसबुक पोस्ट आ वीडियो बनाके अजय लाल यादव के गरिया रहल बा आ रितेश के बचा रहल बा। हमरा नजर में असली बेहाया इहे लोगवा बा। बेहयाई के अंदाजा एहि बात से लागत बा कि लोग तर्क देता की ऊ केहू के नाम नइखन धइले त सवाल ई उठत बा कि अजय लाल यादव जवन गवले बा ओमे उ कहाँ केहू के नाम लेले बा? तब काहे एतना परपराता? अगर समाज के लोग पांडेय जी के बेटा खातिर विरोध के पुरजोर आवाज उठवले रहित, केस दर्ज करवले रहित त आज कौनो गायक में हिम्मत ना रहित की उ केहू के बेटी पर अभद्र गीत गा देवे।\nअसल रोग ई बा कि हमनी के मर्दवादी समाज के ई बरदास नइखे की बेटी कौनो गलत काम करो जबकि बेटा के आजदी बा कि उ कुछो कर सकता। आम जन जीवन में अब बहुत बदलाव आइल बा बाकी तबो जेतना आजादी लड़िका के बा ओकरा अधो लड़की के नइखे। एगो आउर पय बा, जब लड़िका कौनो लड़की के गाभि मारेला चाहे अश्लील गीत गा के छेड़ेला त लड़िका के साथ-साथ ओकर दोस्त भी खूब मजा लेवेलन स आ जब ओकनी के बहिन पर कौनो इहे चीज दोहरा देवे त मर्डर हो जाला। हमनी के अगर ई सोच ना निकालब स आ एक दोसरा के बेटी-बहिन के इज्जत आपन इज्जत ना बुझब स तब तक अइसन गीतन के आवे से केहू ना रोक सकी। आजो अगर रउरा लोग के खून नइखे खऊलत, जात-पात से बाहर नइखीं आवत त उ दिन दूर नइखे जब अइसन-अइसन फालतू गायक जात से आगे बढ़ लोग के नाम ध-ध के गइहें स।\nलेखक: लव कांत सिंह ‘लव’\nपिछला लेखमोर राजा हो ले चलऽ नदिया के पार\nअगिला लेखभोजपुरी फिल्म पिया के गांव


कवि सम्मेलन आ स्व॰ गणेशदत्त ‘किरण’ – Anjoria\nनिबन्ध पुस्तक चर्चा भोजपुरिया लाल साहित्य\nकवि सम्मेलन आ स्व॰ गणेशदत्त ‘किरण’\nJan 25, 2012 कविता, गणेश दत्त किरण, पाती, भोजपुरी पत्रिका\n(स्मरण – आचार्य गणेशदत्त ‘किरण’)\n(पाती के अंक 62-63 (जनवरी 2012 अंक) से – 9वी प्रस्तुति)\n– रामजी पाण्डेय ‘अकेला’\n‘किरण’ जी का बारे में, हमार छोटकी चाची जे बसाँव के स्व॰ बृजा ओझा के बेटी हई, बतवली कि – ‘बैरी के ‘गनेशदत्त तिवारी’ भोजपुरी में बड़ा निमन कविता लिखेले आ बड़ा जोश में गावेले’. हम पता लगवलीं त ‘किरण’ जी हीत नाता के दायरा में आ गइले. पहिली मुलाकात ‘किरण’ जी से हमरा बिहिया कवि सम्मेलन में सन् 1968 में भइल. ओहिजे स्व॰ कमला प्रसाद मिश्र ‘विप्र जी’ हमनी दूनो आदमी के परिचय करवले. ओही सम्मेलन के दरम्यान हमहन में इयारी बढ़ल, जवन उनका मरते दम तक रहल. कवि सम्मेलन खतम भइला के बाद हमनी के खियाइ के एगो छोटे कोठरी में जमीन पर चारि गो बोरा बिछा के आयोजक के एगो कार्यकर्त्ता कहलसि कि – ‘रउवां सभ एही में आराम करीं, हम फेरू सबेरे आके विदाई कइ देबि’. हमनी का प्रतीक्षा करे लागलीं जा कि जाड़ के दिन बा त कवनो ओढ़ना-बिछौना ले आई. बाकिर ओकरा त आवहीं के ना रहे से नाहिये आइल. आध घंटा तक प्रतीक्षा कइला के बाद ओही सीलन भरल कोठरी में बोड़ा के बिछौना पर हमनी का दूनो आदमी आपन दूनो चादर साटि के सुते के प्रयास करे लगनी जा. मगर जाड़ा नीचे-ऊपर से अतना लागत रहे कि नींद आवे के सवाले ना रहे. काहें कि जाड़ से डेरा के उँघई महरानी विद्रोह कइ देले रही. जब जाड़ा से परेशनी ज्यादा बढ़े लागल त हम ‘किरण’ जी से कहलीं – ‘मरदे हमनी का त इहाँ जाड़े कठुआ जाइबि जा. तीन बजत बा. चलीं जा स्टेशन, चार बजे गाड़ी मिली त हमनी का बक्सर पाँच बजे पहुँचि जाइबि जा. आठ बजे ले सुतियो लेबि जा.’ दूनों आदमी बिहिया स्टेशन आके बनारस एक्सप्रेस पकड़ि के पाँच बजे तक बक्सर पहुँचि गइलीं जा. ओघरी हम स्टेशन के पासे चीनी मिल में एगो डेरा 10 रु॰ भाड़ा प लेले रही. जब चीनी मिल बेचाये लागल त हम ओही डेरा के खरीदि के आजु मकान बना लेले बानी. हमनी के ओह कवि सम्मेलन में एको पइसा के बोहनी ना भइल. किरण जी के पता ना कउँवा कवि सम्मेलन रहे, बाकिर हमार त पहिलके रहे.\nदूसरकी घटना भलुनी भवानी में भइल. ओहिजा देशहरा में अष्टमी के दिन मेलों लागेला आ ओही धकाधुकी में ऊहाँ के लोग एगो विशाल कवि सम्मेलनो करा देला. ‘किरण’ जी कई साल से ऊहाँ आदर के साथ बोलावल जात रहन. सन 1972 में हमनी तीन आदमी के ‘किरण’ जी कहले कि तहनियो लोग चलऽ जा काहें कि ओहिजा के आयोजक का ओरि से हमरा पर जिम्मेदारी सऊँपल बा.’ हमनी का ओही दिन आठ बजे बक्सर से मोटर साइकिल से पयान कइनीं जा, बाकिर अभाग्यवश जवना राजदूत पर ‘किरण’ जी चढ़ल रहन ऊ मोटर साइकिल कोचस में करीब साढ़े नव बजे अड़इल घेड़ा नियन अड़कि गइल, लाख किक मरलो के बाद स्टार्ट होखे के नाम ना लिहलसि. कवि सम्मेलन होखे के समय दस बजे दिने में राखल रहे. दस बजत देखि के ‘किरण’ जी बेचैन हो गइले. काहें कि कवि सम्मेलन के संचालन उनके करे के रहे.\nकहले – ‘का हो ‘अकेला’ अब त ईज्जति दाँवपर लागल बा. कइसे पहुँचल जाई ?’\nहम कहलीं – ‘हमार भिकी ना धोखा दीही, आईं, एकरे पर बइठीं. हम 11 बजे तक पहुँचा देबि आ ए लोग के छोड़ि दिहल जाव. ई लोग गाड़ी बनवा के आई.’ हमनी का भिकी से चलि दिहलीं जा. मगर वाह रे भाग्य आधा घण्टा के बादे ‘किरण’ जी के एक कुंतल के बोझा ढ़ोवे से हमार भिकी जबाब दे दिहलस. भलुनी से दस किलोमीटर पहिलहीं गरम होके बन हो गइल. बन भइला के बाद ‘किरण’ जी के चेहरा के बेचैनी आ घबड़ाहट देखे में आवत रहे. ‘किरण’ जी कहले – ‘का हो अकेला अब का होई ? अब त लागता कि हमनी का ना पहुँचबि जा.’ हम सांत्वना देत कहलीं – ‘घबड़ाई मति, उपाइ करऽतानी’. अतना कहि के हम आपन गमछी पानी में भेंइके ले अइनी आ भिकी के इंजिन में लपेटनी. दस मिनट के बाद स्टार्ट कइलीं त ऊ स्टार्ट हो गइल. ‘किरण’ जी के चेहरा गुलाब नियर खिलि गइल. फेरू हम ओकरा के बीस कि.मी. के चाल से चलावत आधा घंटा के बादे याने करीब 11.30 बजे तक कवि सम्मेलन स्थल पर पहुँचलीं जा. ओनियो आयोजक के ‘किरण’ जी के ना पहुँचला से मुँह में लावा फूटत रहे. सामियाना में करीब बीस हजार श्रोता कवि सम्मेलन शुरू होखे खतिर परेशान रहलन.\nकवि सम्मेलन के अध्यक्षता नामी गिरामी भोजपुरी आ हिन्दी हास्यरस अवतार रामेश्वर ‘कश्यप’ ‘लोहा सिंह’ के करेके रहे. उनका सासाराम से आवे के रहे. ऊ अपना जीप से नवे बजे पहुँचि गइल रहन. एह से स्टेज पर विराजमान रहन. जाते स्टेज पर ‘किरण’ जी के भरि अंकवारी धइके कहले – ‘का मरदे अतना देरी क के अइल हा जा. तहरा बिना कवि सम्मेलन शुरू ना कइल जात रहल हा.’\nएकरा बाद कार्यक्रम के अनुसार कवि सम्मेलन शुरू भइल. जमल भी, लोग हास्य, वीर, शृंगार रस में पाँच बजे शम तक सराबोर होखत रहल. पाँच बजे के बाद हमनी के ठहरे आ चाय-नाश्ता के व्यवस्था एगो स्कूल में कइल गइल रहे. खइला-पियला के बाद रात खा ‘लोहा सिंह’ के छोड़ि के हमनी करीब बीस गो कवियन खातिर स्कूल के एगो कमरा में नीचे जमीने पर एगो बड़का दरी बिछावल रहे, तवने पर आग्रह से कहल लोग कि – ‘एही पर रउवा सभ आराम करीं आ हमनी का रउवा सभे के सबेरे, सात बजे तक चाय-नाश्ता कराके बिदाई कइ देबि जा.’ सबेरे आयोजक लोग बड़ा प्रेम से ‘किरण’ जी के पचास गो आ हमरा के पचीस गो रुपया थम्हाइ के हाथ जोरि लिहल. ओह घरी हम अपना भिकी में बीस रुपया के पेट्रोल भरा के गइल रहीं. त समझीं हमार मेहनताना मात्र पाँच रुपया मिलल. जमीन पर सुतला से देंहि अकड़ि गइल. पीठी के हड्डी में दूनों आदमी के दरद हो गइल. कोचस आ के हम पाँच रुपया के दवाई किनि के अपने आ ‘किरण’ जी के खिअवलीं ताकि दरद जल्दी ठीक हो जाउ. तबे से दूनों आदमी कान धइनी जा कि अब भलुनी भवानी के कवि सम्मेलन में ना जाइल जाइ. कई बार लोग ओकरा बादो बोलावे आइल बाकिर हमनी के जे कसम खइलें रहलीं जा ऊ ‘किरण’ जी के मरे तक निबहल.\nतिसरकी घटना बलिया सतीशचन्द्र डिग्री कॉलेज के बा. हमनी के चेला अखिलेश भट्ट ओघरी ओही कॉलेज के विद्यार्थी रहे. ओही कालेज के डॉ॰ आद्या प्रसाद द्विवेदी पटना आवे जाये के दरम्यान हमरा किहां ठहरत रहन. एही से हमरा साथे ‘किरण’ जी आ पीयूष जी के बोलावे के प्लान बनल. ‘किरण’\nजी किहाँ खबर आइल ‘अकेला’ जी आ ‘पीयूष’ जी के जरूर ले के आइबि. रउवा सभ के खरचे-बरच दियायी.\nहम अपना राजदूत में पचास रुपया के तेल भरा के ‘किरण’ जी आ ‘पीयूष’ जी के लेके ओह कवि सम्मेलन में पहुँचलीं. कवि सम्मेलन के संचालन मशहूर संचालक सूंढ़ फैजाबादी करत रहन. पहिले ‘किरण’ के ई कहिके बोलवले कि – ‘किरण जी तो शरीर से पहलवान एवं वीररस के बेजोड़ कवि हैं मगर उपनाम से स्त्रीलिंग हैं. अब आप इनकी कविता से सराबोर होइये.’ ‘किरण’ जी एक हाजिर जबाव आदमी. माइक पर जाते बोलले – ‘रउवा सभ ना जानत होखबि कि सूंढ़ फैजाबादी के नाम काहें पड़ल ? त हम बतावतानी. सूंढ़ फैजाबादी के जनम फैजाबाद के हाथीखाना में भइल रहे. एही से इनकर नाम इनकर माई-बाबू सूंढ़ फैजाबादी राखि दिहले.’ अतना सुनला के रहे कि – हाल ताली से गड़गड़ा उठल आ लोग हँसत-हँसत दोबर होखे लागल. एकरा बाद ‘किरण’ जी अपना वीररस के काव्य ‘किरण बावनी’ के गर्जना के साथ सुना के महफिल लूटि लिहले. हम इनका साथे पचासो कवि सम्मेलन में गइल बानी बाकिर कवि सम्मेलन के स्टेज पर इनका जोड़ के हिन्दी भा भोजपुरी में केहू कवि ना मिलल. एह तरी त दिनकर जी के राँची के स्टेज पर देखले बानी. उनुको के सुने के मोका मिलल बा बाकिर हमरा आजु तक इहे बुझाला कि अगर किरण जी कवनो बड़ा टाउन पटना भा दिल्ली रहिते त ‘दिनकर’ से कम नाँव ना रहित.\nसूंढ़ फैजाबादी आशु कवि रहन. ऊ हमरा के ई कहिके परिचय दिहले कि – ‘ये अकेला हैं, इनका ‘अ’ हटाइये, केला बनाइये और खा जाइये, अब अकेला जी माइक पर आ जाइये.’ हाल में ठहाका लागल, लोग हँसत-हँसत बेहाल होखे लागल. जब माहौल शान्त भइल त हम कहलीं – ‘असली बात त सूंढ़ जी कहबे ना कइनी हाँ, इहाँ का ‘लाल किला एक्सप्रेस’ से आवत रहीं, हम ओह घरी मोगलसराय तार घर में काम करत रहीं. बलिया हमसे ओही गाड़ी से बक्सर उतरि के आवे के रहे. गाड़ी अइला पर जब आफिस से बहरी प्लेटफार्म पर अइनी त देखनी सूंढ़ जी थर्ड क्लास डब्बा के सामने भरुका में चाय लेके पियत रहन. एक बेरि इहाँ का बक्सर कवि सम्मेलन में आइल रहनी एह से हम पहचानि लिहलीं. पंजरा जाके प्रणाम – पाती कइला के बाद, पुछलीं कि – ’शायद रउवा बलिया कवि सम्मेलन में जा तानी ?’ ऊ ‘हँ’ में जवाब दिहले. हम बतलवनी कि हम इहँवे रेल में काम करीले. हमरो बलिया चले के बाटे. रउवा कवना डब्बा में बइठल बानी त ऊ जवाब दिहले कि – ‘एही सामने वाला थर्ड क्लास के डब्बा में बइठल बानी.’ ओह घरी रेलगाड़ी में थर्ड क्लास के सेकेण्ड क्लास ना बनावल रहे.’ हम कहलीं – ‘चलीं हमरा साथे फर्स्ट क्लास में. बक्सर तक कवनो परेशनी ना होई.’ दूनो आदमी आगा बढ़ि के फर्स्ट क्लास में बइठली जा. कुचमन स्टेशन आवे के पहिले हम लघुशंका करे पैखना घर में गइलीं. अभी ओही में रहीं तलक गाड़ी कुचमन में आके रुकि गइल. गाड़ी के रुकते दूनो ओरि से मजिस्ट्रेट चेकिंग खतिर पुलिस, टी॰टी॰ई॰ कइगो ओह डब्बा में चढ़ि गइले. सूंढ़ जी जब हमरा के ना देखले त पैखाना में जा के सिटिकिनी भीतर से बन कइके लुका गइले. हम जेवना सीट पर बइठवले रहीं, ओहिजा आके खोजे लगलीं त पता चलल कि पैखाना में गइल बाड़े. हमहूँ घबड़इली कि कहीं उनका के पकड़ि के उतारि मति लेले होखन स. एह से पैखाना के पासे दुआरी पर आके देखे लगलीं. त देखऽतानी कि दूगो पुलिस पैखाना के दरवाजा पीटत कहऽतारन स कि ‘निकलो बाहर नहीं तो हमलोग पैखाना का दरवाजा तोड़ देंगे एवं बाद में खातिर भी करेंगे.’\nलाचार होके सूंढ़ जी दरवाजा खोलि के निकलले त टी॰टी॰ई॰ पूछलसि – ‘टिकट दिखइये’ सूंढ़ जी आपन टिकट दिहले. टी॰टी॰ई॰ बोलल- ‘थर्ड क्लास का टिकट लेकर फर्स्ट क्लास में चलते हो ? पेनाल्टी के साथ भाड़ा दो नहीं तो जेल जाना होगा.’ अतना कहला के बाद सूंढ़ जी कहले कि – ‘का तहार पैखनवा फर्स्ट क्लस हऽ ?’ इनकर बात सुनि के सभ हँसे लागल त हम टी॰टी॰ से कहनी कि – ‘इहाँ का हमरा साथे बानी’ त जान छूटल. हम लोगन से बतलवनी कि – ‘इहाँ का हास्य रस के कवि हईं. हमरे साथ बलिया जा तानीं. सूंढ़ जी के ई कहानी सूनि के हाल फेरु ताली से गड़गड़ाइल आ हँसी के फौबारा छूटल.’\nशान्त भइला के बाद हम आपन एगो हास्य रस के कविता सुना के जब उनका पासे आके बइठलीं त ऊ कहले – ‘हम त तहरा के केला बनवले रहली हाँ बाकिर तू त हमरा के पैखना में घुसा दिहलऽ.’ एकरा बाद कहले कि – ‘तुम दोनो की जोड़ी कमाल की है. अब तक संचालन के दरम्यान, इतना पलटवार हम पर किसी ने नहीं किया, जितना तुम दोनों ने किया है.’\nकवि सम्मेलन खतम होखला के बाद आयोजक लोग हमनी के एक सौ पचहत्तर रुपया दिहले, जवना में हम पचास रुपया पेट्रोल के निकालि के पचास गो ‘पीयूष’ जी के आ ‘किरण’ जी के पचहत्तर गो दे दिहलीं. रात में ‘पीयूष’ जी ओही घरी जीप से बक्सर आ गइले बाकिर हमनी दूनो आदमी अखिलेश भट्ट के डेरा पर खा-पी के सुतलीं जा आ सबेरे मोटर साइकिल से घरे लौटि अइलीं जा.\nसंस्मरण बहुत बा बाकिर एह अंक में अतने नाहीं त पत्रिका में जगहो मिलल मुश्किल हो जाई. अन्त में – हो गइल सूना ‘किरण’ बिन, आजु बक्सर के माटी. का पता कब, के जनम ली, एह कमी के आके पाटी?\nकेसर के गंध लेके पुरवा चलल रहे\n3 thought on “कवि सम्मेलन आ स्व॰ गणेशदत्त ‘किरण’”\nबहुत नीमन स्मरण बा .पढिके मजा आ गइल.\n“अगर किरण जी कवनो बड़ा टाउन पटना भा दिल्ली रहिते त “दिनकर” से कम नाँव ना रहित.” अकेला जी, बिलकुल सही कहलीं. किरण जी के केहू सानी नइखे. आवेवाला समय उहाँके आकलन जरूर करी,अइसहीं होत आइल बा. ज्यादा से ज्यादा १५-२० बरिस, तबतक लोगन के आँखि खुल चुकल रही.


जारी भइल त्रिनेत्र के संगीत – Anjoria\nपिछला दिने वीनस म्यूजिक कंपनी भोजपुरी फिल्म “त्रिनेत्र” के संगीत जारी कइलस. इन्फिनिटी इंटरटेनमेंट का बैनर में बनल एह फिल्म में नौ गो गीत बाड़ी सँ. वइसे त सगरी गाना लोग के पसन्द आ रहल बा बाकिर तीन गो गाना, “भाभी ना भगवान हऊ तूं, कोरवा में आ जा, आ सेक्सी भइल बा” के ढेर लोकप्रियता मिलल बा.\nप्रतिमा डी मिश्रा के बनावल एह फिल्म के संगीत अशोक कुमार दीप के आ गीत अशोक कुमार दीप का अलावे प्यारे लाल यादव कवि के लिखल बा. निर्देशक हउवें शाद कुमार. कहानी संतोष मिश्रा के, एक्शन शकील शेख के, नृत्य निर्देशन रामदिवान के आ संपादन गोविंद दूबे के बा. फिल्म के कलाकारन में विनय आनन्द, दिव्या द्विवेदी, पंकज केसरी, रुबी सिंह, सीमा पाण्डे, विजयलाल यादव, धर्मेश, पूजा सिंह वगैरह का साथ सपना आ सीमा सिंह शामिल बाड़े.


भारत – Anjoria\nभारतीय जीवन के बहुते खास क्षेत्रन में अंग्रेज़ी भाषा के दखल से भारत के बड़हन नुकसान होखत बा. एह दखल का पाछे सबले बड़हन कारण बा कुछ गलतफहमी जवन हमनी के दिलो-दिमाग में बस गइल बा भा बसा दिहल गइल बा. ई गलतफहमी हई सँ – 1. अंग्रेजिए ज्ञान-विज्ञान, तकनीकपूरा पढ़ीं…\nपिछला2नवंबर 2014 का दिने मारीशस के आप्रवासी घाट, पोर्ट लुइस पर गिरमिटिया मजदूरन के अइला के 180वां सालगिरह पूरा धूमधाम से मनावल गइल. एह मौका पर मारीशस के राष्ट्रपति राजकेश्वर प्रयाग, प्रधानमंत्री डा॰ नवीनचन्द्र रामगुलाम, भारत के विदेश मंत्री सुषमा स्वराज आ अउरियो खासमखास लोग मौजूद रहल. समारोहपूरा पढ़ीं…\nलोकतंत्र, आजादी, अनेकता, आ उद्यम खातिर समर्पित दू गो देश भारत आ अमेरिका का बीच बहुते कुछ समिलात बा. मानव इतिहास के हमनी दुनू देश सकारात्मक राह देखवले बानी जा आ हमनी के समिलात कोशिश, हमनी के सहज आ अनूठा जोड़ीदारी आवे वाला बहुते बरीसन ले अंतर्राष्ट्रीय सुरक्षा आ शान्तिपूरा पढ़ीं…


HAMAR DHARTI ( ashok dubey): भाषा के रूप में भोजपुरी\nबहुत लोगन के मन में अभी भी ई भ्रम बा कि भोजपुरी भारत वर्ष के लोक भाषा ह। लोक भाषा कहला से तात्पर्य ई निकली कि भोजपुरी के कौनो समृद्ध साहित्यिक परम्परा नईखे। लोक भाषा के विद्वान लोग जवन परिभाषा देले बा ओकर आशय संक्षेप में ई निकालल जा सकेला कि लोक भाषा लोक में प्रचलित एगो भाषा होखेला जेकरा माध्यम से लोग आपस में विचार-विनिमय करेला। लोक भाषा में साहित्य सृजन ना होखे। लोक खाली स्मृति में जिएला यानि लोक के विचार या संस्कृति के कवनो लिखित दस्तावेज ना होखे। अगर उपर के कसौटी प भोजुरी के परखल जाउ त ई बात साबित हो जाई कि भोजपुरी आज के तारीख में लोक भाषा नईखे रहि गईळ। ई भाषा लोक के सीमा लांघ के अब भाषा के दर्जा पावे के अधिकारी हो गईल बा।\nभाषा वैज्ञानिक दृष्टि से अगर देखल जाउ त भोजपुरी के लोग हिन्दी के एगो बोली के रूप में जाने ला लोग। बोली के क्षेत्र सीमित होला। अगर भोजपुरी के महज बोली कहल जाव त ओकर आपन भाषा के रूप में पहचान के एगो संकट जरूर पैदा हो जात बा। ई सही बा कि भोजपुरी भाषी प्रदेश के लोग हिन्दी के अपना हृदय से अंगिकार कईले बा लोग। लेकिन हिन्दी से प्रेम के ई मतलब कतई नईखे कि आपन महतारी के भाषा के हमनी के भुला दिहल जाव। आजुओ भोजपुर अंचल ( इंहा भोजपुर अंचल के प्रयोग व्यापक अर्थ में कईल जा रहल बा जे में संपूर्ण भोजपुरी भाषी क्षेत्र समाहित बा)में जनम लेबे वाला बच्चा सबसे पहिले अपना मुंह से माई बोलेला। जब बांगला, मराठी तथा उड़िया के भाषा कहल जा सकेला त भोजपुरी के काहे ना।\nसबसे पहिला बात त ई कि भोजपुरी के एगो समृद्ध साहित्यिक परम्परा बा। एक समय जे.एन.यू. के हिन्दी के प्रोफेसर डॉ. मैनेजर पाण्डेय कहले रहन कि भोजपुरी के पहिला कवि कबीर दास हवें। अगर उनका बात के समर्थन कईल जाव त कबीर दास के भोजपुरी भाषा, के पहिला कवि मानल जा सकेला। इ बात भी महत्वपूर्ण बा कि अगर लोक भाषा के अपना के हिन्दी स्वयं के समृद्ध कई सकेले त भोजपुरी काहे ना। हिन्दी में त अपभ्रंश से लेकर अवधि तक के सामग्री के समाहित कईल गईल बा। जब कि हिन्दी से अधिक अवधि, ब्रजभाषा आदि भोजपुरी के निकट बा। आज भी भोजपुरी अंचल में सूर, कबीर आ तुलसी दास के आपन कवि समझल जाला।\nदूसर बात ई कि भोजपुरी बोले वाला के संख्या आज भारत ही ना विश्व में भी तेजी से बढ़ि रहल बा। भोजपुरी भाषी लोगन के संख्या आज पूरा भारत वर्ष में हिन्दी के बाद सबसे ज्यादा बा।\nआज भोजपुरी भाषा के उन्नति के ले के बहुत लोग सामने आ रहल बाढ़ें। फिल्म से लेकर इंटरनेट तक में ई भाषा के बोल-बाला बढ़ि रहल बा। कतने साहित्यिक पत्रिका भी एह भाषा के निकल रहल बाड़ी स। आज ई समय आ गईल बा कि सरकार भी पूर्वाग्रह छोड़ के भोजपुरी के भाषा के दर्जा देबे और ओकरा के भारत के संविधान के आठवीं अनुसूची में शामिल करे। संवैधानिक दर्जा के बाद भोजपुरी के विकास में बहुत तेजी आई। ई हमार विस्वास बा।\nप्रस्तुतकर्ता ashok dubey पर 1:54 AM


टटका खबर : शुक, 24 जुलाई 2015 (सबेर) – टटका खबर\nJul 24, 2015 News in Bhojpuri, टटका खबर, भोजपुरी में खबर.\nआखिरकार छपरा जिला परिषद के उपाध्यक्ष राजेन्द्र राय के कुरसी छिनाइए गइल. बियफे का दिने चाक चौबन्द सुरक्षा व्यवस्था का बीच करावल चुनाव में उनुका खिलाफ 30 लोग वोट दीहल जबकि पक्ष में महज एके. 46 सदस्य वाला परिषद के 31 सदस्य हाजिर रहलें वोटिंग में.\nसारण जिला के जलालपुर इलाका के संवरी बाजार के एगो बिआहल लड़िकी अपना ससुरा से भाग गइल बिया. गाँव के ओकर पुरान प्रेमिओ फरार बावे. बतावल जात बा कि ई दुनू पहिलहूं भागल रहलें बाकिर लड़िकी के घरवाले खोज निकलले आ लड़िकी के बिआह दोसरा जगहा करा दिहलन. बाकिर लड़िकी ओहिजो से फरार हो गइल.\nएकमा गाँव आ अमडाढ़ी गाँव का लोग का बीच के झगड़ा सलटावे खातिर बियफे का दिने एकमा बाजार पर दुनू गाँव के लोग का साथे सांसद रहल प्रभुनाथ सिंह आ विधायक गौतम सिंह बइठक क के समुझवलन कि आपस के अदावत छोड़ के मिलजुल के रहले में इलाका के विकास होखी.\nसारण जिला के अमनौर पैक्स के सरकारी दुकान से सील कइल बारह गो किरासन तेल के ड्रम में जाँच करे वालन के महज पानी मिलल. अब पानी पानी के होखो, जाँच करेवाला कि जब्ती के सील लगावे वाला? दुकानदार त साफे बाच निकलल एह बवाल से. बाकिर इलाका में ई कइसन पानी रहुवे जवना के बारह गो ड्रम में भर के राखल रहुवे.\nसुपौल के राघोपुर ब्लाक के परमानंदपुर पंचायत के मुखिया के लाश मधुबनी जिला के खट्टर नदी का लगे से बरामद भइल बा. मुखिया मो. युसूफ के गरदान कवनो धारदार हथियार से रेत के काटल गइल बा.\nबिहार के गया शहर में बियफे का दिनदहाड़े एगो दाल मिल मालिक से नौ लाख रुपिया लूट के मोटरसाइकिल सवार लुटेरा फरार हो गइलन स. ऊ बैंक से रुपिया निकाल के ले आवत रहलें आ लागत बा कि लुटेरा पहिलहीं से उनुका पाछा लागल रहले सँ.\nबुध के देर रात बलिया जिला जेल में छापा मार के जिला प्रशासन 13 गो मोबाइल सेट, अनेके चार्जर आ बैटरी, छूरी वगैरह बरामद कइलसि. बड़हन फोर्स ले के पड़ल एह छापा में जेल के पोल खुल गइल.\nअदालत में पेशी खातिर ले आइल गइल एगो कैदी ब्रजेश मिश्र पेशाब करे के बहाना बना के हवालात से बाहर निकलल आ पीछे के पांचिल फान के फरार हो गइल. बाकिर पुलिसो ओकर पीछा ना छोड़लसि आ स्टेशन से ओकरा के फेरू पकड़ लिहलसि. मनियर के एह अपराधी पर बहुते मुकदमा दर्ज बा.\nगाजीपुर जिला के नोनहरा में बियफे का भोरे एडीओ पंचायत पर जानलेवा हमला भइल. एह मामिला में मुहम्मदाबाद ब्लाक के प्रमुखपति, आ छतरपुर के प्रधानपति समेत कई लोग का खिलाफ नामजद मुकदमा लिखावल गइल बा.\nमऊ जिला के दोहरीघाट इलाका के रसुलपुर गाँव के एगो आदमी के गाँवे के कुछ लोग मोरी बनावे ले के भइल झगड़ा में गोली मार के मुआ दिहलें.\nसुप्रीम कोर्ट बियफे का दिने कहलसि कि राज्य सरकार अब उमिर कैद के सजा काटत कैदियन के रिहा कर सकेलें. बाकिर यौन उत्पीड़न के दोषी कैदियन के रिहा नइखे करे के. ओहू लोग के ना रिहा कइल जा सके जिनका पर सीबीआई के जाँच चलत होखे भा टाडा कानून में भीतर होखे. राजीव गांधी के हत्यारनो पर एकरा के लागू ना कइल जा सकी. ओहू कैदियन के रिहा ना कइल जा सकी जिनका के भर जिनिगी भा 20 से 25 बरीस के जेल के सजा सुनावल गइल होखे.\nपिछला तीन गो परीक्षा से यूपी के लोकसेवा आयोग के बहाल कइल 86 गो सब-डिविजनल मजिस्ट्रेट में से सरकार वाली जातिए से 56 जने के चुनल गइल बा. अब एह बारे में राज्यपाल राम नाईक यूपी के मुख्यमंत्री से एह बारे में बात कइले बाड़न आ विदेश से मुख्यमंत्री के आवते एकर जाँच करावे के कहीहें. पता ना राज्यपाल ई बतिया सुनलन कि ना कि पुलिस बहाली में दिमाग पर ना देह पर जोर दीहल जाई. पढ़ाई से बेसी ओकरा कूवत के देखल जाई.\nजम्मू कश्मीर में कुपवाड़ा जिला के तंगधार सेक्टर में सेना दू गो आतंकवादियन के तब मार गिरवलसि जब ऊ घुसपैठ के कोशिश करत रहलें. एह कार्रवाई में दू गो जवानो घवाहिल हो गइलें.\nभारतीय खाद्य संरक्षा मानक प्राधिकरण अब डिब्बाबंद पूरक आहार के दवाई का रूप में बेचल जाए पर रोक लगा दिहले बावे. आयुर्वेद, सिद्ध, यूनानी आ दोसरो पारम्परिक चिकित्सा प्रणालियन का आधार पर बनल उत्पादो ला नया मानदंड बनावल गइल बा.\nप्रोफेसर रिचर्ड हे अउर जॉर्ज बेकर के लोकसभा में एंग्‍लो इंडियन समुदाय के सदस्‍य मनोनीत करे के मंजूरी काल्हु राष्‍ट्रपति प्रणब मुखर्जी दे दिहलन. संविधान में एकर व्यवस्था बा कि एंग्लो इण्डियन समुदाय के दू गो प्रतिनिधियन के नामित कइल जाई.\nअगिला महीना श्रीलंका दौरा पर जाए वाली भारतीय टेस्ट क्रिकेट टीम के एलान काल्हु दिल्ली में क दीहल गइल. एहमें चार बरीस बाद लेग स्पिनर अमित मिश्रा के वापसी भइल बा आ हरभजन सिंहो के वापिस लीहल गइल बा. विराट कोहली के कप्तानी वाली एह टीम में मोहम्मद शमी के नइखे राखल गइल.\nसाल 1993 के मुंबई धमाकन के आरोपी याकूब मेमन के 30 जुलाई का दिने नागपुर जेल में फांसी दीहल जाए वाला बा. एह बीच ओकरा बचाव में तरह तरह के बयान आ खबर छपे लागल बा. सबले ताजा बा बरीसन पहिले मर चुकल एगो राँ आफिसर के कबो ना छपल लेख छाप के कहल गइल बा कि याकूब मेनन के फाँसी ना होखे के चाहीं. सेकुलर आ मुस्लिमपरस्त लोग के बयान आ लेख त सीधे कहत बा कि कवनो मुसलमान अपराधी के फाँसी दिहले मत जाव कबो.\nकुछ तकनीकि दिक्कत से न्यूजहंट पर खबर आवे में समय लाग जात बा. एहसे रउरा सभे से निहोरा बा कि टटकाखबर tatkakhabar.com पर जाए के आदत डाल लीं.


केन्द्र से मिलल धन आपन बता के खरचत बिया बिहार सरकार – टटका खबर\nBihar government using center’s money to claim its credit\nPM Manmohan Singh has accused Bihar government that it uses center’s money but says it is states money. He further accused that Bihar government is not utilising the central assistance properly. On the other hand Nitish, Lalu, Ramvilas, every opposition leader has criticised Manmohan Singh for his statement.\nदेश के प्रधानमंत्री मनमोहन सिंह अपना चुनाव सभा में बिहार सरकार पर आरोप लगावत कहले कि बिहार के विकास खातिर केन्द्र से मिलल धन इस्तेमाल कर के बिहार सरकार आपन बतावत बिया. हर साल केन्द्र बिहार खातिर एक हजार करोड़ रुपिया देत आइल बिया बाकिर बिहार सरकार ओकर सुबहित इस्तेमाल ना कइलसि.\nओने नीतीश फेर केन्द्र पर आरोप लगवले बाड़न कि ऊ बिहार का साथे मयभावत व्यवहार करत बिया. बिहार के जरुरत लायक धन केन्द्र नइखे देत. मनमोहन के बयान पर लालू आ रामोविलास आपन विरोध जतवले बाड़े. लालू का मुताबिक बिहार के पिछड़ापन में कांग्रेसो के बड़हन योगदान बा.\nलालू अपना चुनाव सभा में मुसलमान आ सवर्ण दुनु पर डोरा डाले के कोशिश में लागल बाड़न. कहत बाड़े कि मुसलमान आ सवर्ण दुनु के आरक्षण के फायदा दीहें. ओने नीतीशो सवर्ण लोग से सहयोग मँगले बाड़न कि अगिलको सरकार उनकरे बनवावे लोग जेहसे कि बिहार के विकसित राज्य बनावल जा सके.


भोजपुरिया - Feedage - 379619\nई कि के गइल त पर फिलिम बा में के में से ‘घर दुआर’\nजड़ों से दूर जड़ो से जुड़ने की कोशिश\nBhojpuria Folk Dance: Gondau Naach\nwidth="640" height="360" src="//www.youtube.com/embed/tZVYlLL9Kn0" frameborder="0" allowfullscreen>\nBhojpuria | भोजपुरिया\nwidth="640" height="360" src="//www.youtube.com/embed/830ZzCUqoYc?list=UUKZPkoSnMcSqNJPEXAOaDBg" frameborder="0" allowfullscreen>\nभोजपुरी सम्मेलन: राज्य न रोटी\nअखिल भारतीय भोजपुरी साहित्य सम्मेलन के 21वां सम्मेलन चार आ पांच नवम्बर के बिहार के सासाराम में सम्पन्न भइल. अच्छा लागल कि चलS चार गो भोजपुरिया भाई जुटलन आ समाज खातिर दुगो बढ़िया बात सोचलन. . .\nसंविधान के आठवीं अनुसूची में भोजपुरी के शामिल करेके मुद्दा पर आंदोलन के बात भइल... विश्वविद्यालयन में भोजपुरी के पढ़ाई से संबंधित बात प भी विचार भइल. यही मंच से एगो बड़ा ही अपरिपक्व विचार के भी हवा देहल गइल. अलग भोजपुरी प्रदेश के मांग कइल गइल.\nअब इ त नइखे मालूम कि ई विचार केकरा दिमाग में पहिले आइल बाकि इतना त तय बा कि यह तरह के विचार देवे वाला लोगन के भोजपुरी प्रेम बड़ा सतही आ स्वार्थ प आधारित बा. नीक त नइखे लागत बाकि पूछे के मन करSता कि भोजपुरी राज्य लेके अइसन कौन जादू के छड़ी घूमा दी लो जेकरा से भोजपुरिया समाज के दु:ख दूर हो जाई.\nसीधा-सीधा ई राजनीतिक स्टंट बा... जेकरा झांसा में अइला से भोजपुरिया समाज के बचे के बा. अगर येह तरह के मांग करे वाला लोग सही मायने में भोजपुरी आ भोजपुरिया समाज के भला चाहता त भूख, अशिक्षा आ बेरोजगारी जइसन समस्या हल करें के दिशा में कौनो ठोस कदम उठावे लो. ई न कि भोजपुरी के नाम पर मंच से फूहड़ गाना गवाके नीचे कुर्सी तुड़उल होखे.\nयह संबंध में ई तर्क कि नया राज्य में एकर हल हो जाई... सरासर बहकावा बा. आज सबके मालूम बा कि आदिवासी कल्याण के नाम प बनल झारखंड राज्य में आदिवासी के केतना कल्य़ाण भइल?\nबात साफ बा भोजपुरी प्रदेश के बेतुका मांग करे वाला लोग के नजर भोजपुरिया समाज के विकास पर ना भोजपुरिया लोगन के भारी संख्या के रूप में बड़हन वोटबैंक पर बा.\nभोजपुरी सम्मेलन: हम नहीं सुधरेंगे\nअखिल भारतीय भोजपुरी सम्मेलन के मौके प सासाराम में अभिनेता आ भोजपुरी गायक मनोज तिवारी के मंहग कार के लोग शीशा तुड़ देलहस।\nरेलवे मैदान में आयोजित सांस्कृतिक कार्यक्रम के समय भीड़ बेकाबू हो गइल आ पंडाल के तहस-नहस कर देहलस. कुर्सी त लोग तुड़बे कइसल जेकरा भेटाइल उ कुर्सियो उठा ले गइल. जब स्थिति नियंत्रण से बाहर होखे लागल त मनोज तिवारी आपन कार्यक्रम स्थगित कर देहलन.\nकार्यक्रम के उद्घाटन केंद्रीय मंत्री मीरा कुमार कइले रहनीं. शुरूआती में भोजपुरी के गीतन के मजगर माहौल बनल रहे बाकी भीड़ तब बेकाबू भइल जब 'हाथ में लेके पेप्सी कोला' अउर कुछ दोसर फूहड़ किसिम के गाना शुरू भइल. फूहड़ गाना शुरू होत मंत्री अ दोसर गणमान्य लोग ओजा से घसके लागल लो. जब वीवीआईपी घसक गइल लो पुलिसो सुस्त होके किनारे हो गइल.\nफेर का रहे... दारू के नशा में मताइल कुछ लोग मंच चढ़के हुड़्दंगई शुरू क देहल. फेर बिगड़ गइल माहौल. यही हुड़दंग में मनोज के कार के शीशा कुंचा गइल.\nअब लाख रुपिया के सवाल ई बा कि जौना आयोजन में देशभर के प्रबुद्ध (?) भोजपुरिया भोजपुरी के विकास आ सम्मान के बात करके खातिर जुटल रहल ह लो ओहिजा कलाकार से फूहड़ किसिम के गाना गवाके भोजपुरी के कौन आ केतना विकास भइल?\nभोजपुरी फिलिम ‘घर दुआर’\n(image) ये घरी भोजपुरी फिल्मन के चहूंओर हरियरी बा. अइसन में एगो आउर फिल्म ‘घर दुआर’ ईहे शुक के मुम्बई में रिलीज भइल हS. अइसे बनारस अS गोरखपुर में इ फिलिम पहिलही रिलीज भ गइल रहे. बनारस के सिनेमाघर में लगातार पांच हप्ता तक चलके ‘घर दुआर’ के झंडा गड़ गइल बाS. गोरखपुर में भी एकर खुब चर्चा बा. इहां गौर करें वाला बात इ बा जहां बड़-बड़ बजट वाला बम्बईया फिलिम गिरत-ढिमिलाताS ओजा ‘घर दुआर’ के दुआर पS चकल्लस बा.\nई फिलिम रिलीज के अपना तीसरका किश्त में मुम्बई चहुंपल बाS. एजा भोजपुरिया लोगन ज्यादा आबादी वाला इलाका के शालीमार थियेटर, कैपिटल सिनेमा, नवरंग थियेटर आउर भिवंडी के गॅलेक्सी सिनेमा में एक साथ ई फिलिम रिलीज भइल हS. चौथका किश्त में ‘घर दुआर’ बिहार के दुआरी जाई. पहिले भोजपुरी फिलिम दु–तीन गो प्रिंट के साथ रिलीज हो जात रहे बाकी अब मामला सुधरल बा आउर निर्माता लोग पांच से दस प्रिंट बना के फिल्म रिलीज करS तारSन.\nई फिलिम के निर्माता-निर्देशक महेश पांडे मूलत: लेखक हउअन आउर टेलीविजन उद्योग में उनकर अच्छा-खासा नाम बा. उनकर खाता में ‘कहानी घर-घर की’, ‘कसौटी जिन्दगी की’ आउर ‘कुसुम’ जइसन हिट पारिवारिक सीरियल लिखे के श्रेय बा. ई फिलिम में भी देखनिहार के ऊ एगो लेखक के रूप में निराश नइखन कइले. हां, निर्देशन के लेहाज से फिलिम तनी कमजोर बा, बाकी पांडेजी के निर्देशक के रूप में ई पहिलका फिलिम हS एह चलते ई कमी के अनदेखी कईल जा सकSताS. यह उम्मीद के साथ कि अगिलका बार ‘घर दुआर’ जईसन बड़िया कहानी पर आउर बड़िया फिलिम बनाईंहें.\nजहां कहानी ई फिलिम के मजबूत पक्ष बा ओहिजा संगीत बड़ा निराश करताS. संगीतकार सुरेश आनन्द के संगीत में मौलिकता के अभाव बा. सुरेशजी सहित सब भोजपुरिया संगीतकारलो से ई नम्र निवेदन बा कि रउआलो तनी सS आउर मेहनत करीं तS एने-वोने से संगीत टिपे के जरूरत नS पड़ी. ओईसे भी भोजपुरिया धरती लोकसंगीत के मामले में बड़ा धनी रहल बा. संगीतकार भाईलो तनी मिजाज से हो ओरिया नजर डाले लो.\nहमरा पुरा उम्मीद बा कि अपना बजट से लेकर तमाम दोसर तरह के सीमा के तोड़के भोजपुरी सिनेमा बहुत ऊपर जाई. जरूरत ई बात के बा कि छौवो महाद्वीप में बसे वाला भोजपुरिया ‘घर दुआर’ जईसन प्रयास के समर्थन देस.\nबम्बई में छठ के धूम\nऐसे त भर दुनिया के हिंदुलो के तरह बिहारो में तमाम तरह के पर्व-त्योहार मनावल जाला बाकि एगो पर्व अइसन बा जेकरा के अगर बिहारी पर्व कहल जाव त गलत न होई... जी हां रउआ ठीक समझनी हम सूर्यषष्ठी यानी कि छठ के ही बात करतानी.\nछठ के महातम त सबका खातिर बहुत बा बाकी हमनी जइसन परदेसी लो खातिर एकर महातम तनी ज्यादा ही बा. इहे कारण बा कि हमनी भले गांव घर से दूर बानी स... बाकी छठी मइया अपना अंचरा से कबो हमनी के दूर न कइली.\nसन 2000 हजार में हम पहिला साल छठ के मौका पर घर से दूर रही... सच बताई .... भीतर से करेजा रोवत रहे. तब एगो संगी हमरा के एजा समंदर किनारे जुहू लेकर गइल. जइसे जुहू के नजदीक पहुंचे लगनीं... छठ वरतिया और उनकर संगी-साथी लो के भीड़ देखके मन धीरे-धीरे हलुक होखे लागल. जुहू बीच पर पहुंच के त एकदम से हम हरान रह गइनी... भीड़ लाखों में. बुझाते न रहे कि हम बिहार से कहीं बाहर बानी. चारों तरफ माहौल एकदम छठमय भइल रहे...\nखैर... वोकरा बाद से त जब भी छठ में बम्बई में रहेके पड़ेला तब जुहू गइला बगैर त कुछ भुलाइल जइसन लागेला.\nअबकी छठी मइया के कृपा से छठ में झारखंड अपना घरे जाएके मौका मिलतआ... घरे जाएके खुशी त बा... बाकी जुहू के छठ के भी हम ओतने मिस करतानी...\nतअ एक बार जोर से बोलीं छठी मइया की जय!!!\nछठी मइया के गीत\nपुजीला चरण तोहार\nपुजीला चरण तोहार ऐ छठी मइया\nदुखवा से करदअ उबार ऐ छठी मइया...\nनरियवा जे फरेला घवद से ओ पर सुगा मेड़राय\nसुगवा के मरबो धनुष से\nरोवें सुगा के सुगनिया\nसुगा काहे मारल जाए\nरखियों हम छठ के बरतिया आदित होइहें सहाय\nदीनानाथ होइहें सहाय\nसूरूज बाबा होइहें सहाय\n(छठी मइया के इ गीत अगर भोजपुरिया लोक गायक मनोज तिवारी के आवाज़ में सुने के होखे त एहिजा क्लिक करीं.)\nसुरीला भोजपुरी भजन सुने के होखे त एहिजा क्लिक करीं.\nभोजपुरी कविता 'ओझाई'\n(आनन्द सन्धिदूतजी भोजपुरी के समसामयिक गीत-लेखन के एगो महत्वपूर्ण हस्ताक्षर हईं. आज गांधी जयंती के अवसर पर व्यंग शैली में करेजा के भेद देव वाला उनकर लिखल एगो कविता 'ओझाई' के पहिला भाग रउआलो के सामने पेश करत तानी.)\nजै-जै कार मनाई\nगांधी महाराज के गोहराईं\nजवाहिर के बोलाईं\nमोलाना आज़ाद के किरिया खाईं\nकि, दोहाई भगवान बुद्ध के\nराजा अशोक के\nकि, जेकरा परताप के दुनियां में बाजे डंका\nधोजा फहराले कीरति के\nसदाकत आश्रम के\nकि, नांव लेत रोंआ फरफराय\nकि, राजेन्दर परसाद\nनेता पुरनियां के\nकि, जेकर खाईं\nओकर जै-जै कार मनाईं\nजै हो गीता-कुरान-पुरान\nगुरु की जै\nकि, मौलाना मोहम्मद अली\nतोड़ द दुसमन क नली\nकि तोहरा परताप से\nऊ गोता लगाईं\nकि, समुन्दर सोख जाईं\nकि हिमाले हींग के माफिक उड़ाईं\nकि, पुरुबे रछपाल करें\nपछिमे लाला लजपत राय\nउतरे मदन मोहन मालबी\nकि नांव लेत\nबकार न आवे\nकाठ मार जाये\nकि, फिरल दोहाई\nकस्तूरबा माई के\nकि, तोहरा परताप से विजय पाईं\nमुहें चन्नन लागे\nचढ़ बइठीं दुसमन के कपार पर\nमंहगाई क झोंटा कबारीं\nबेरोजगारी का लहंगा में आग लगाईं\nगरीबी के नटी दबाईं\nकरेजा पर चढ़ बैइठीं\nहीत कि नात क\nकुल क, खूंट क\nअमेरिका क रूस क\nपोरब कि पच्छिम क\nबोल कहां क हइस\nबामति हइस कि चुरइल\nसी.आइ.ए. क करामात हइस\nकि, के.जी.बी. क पाप हइस\nकि, दोहाई बाबा बिनोबा के\nकि, भूदान से मनबे\nकि, सर्वोदय से\nकि अंत्योदय से मनबे\nकि जय समाजवाद के अखाड़ा\nबाजे गल-बजउअल के नगाड़ा\nकि, लगाईं बैकवर्ड के तड़ातड़ चटकना\nचलाईं समग्र क्रांति के गरमेगरम सिंउठा\nट्वंटी पाइंट प्रोगराम के\n(दोसरका आउर अंतिम भाग अगिलका बार)\nभोजपुरी: ई बोली न हमार परान ह\nआज भोजपुरी के सीमा ए.बी.सी.डी. (यानी आरा, बलिया, छपरा, देवरिया) के प्रचलित परिभाषा से बहुत आगे सरक गइल बा. आज त जहां-जहां दिदिया हिंदी के आना जाना बा वोजा अब इनकरो नाव लेवे वाला केहू-न-केहू जरूर बा. अइसन में इ भला कइसे हो सकेला कि जोना ब्लॉग जगत में हिंदी के तूती बोलअ ता वो बैठक में भोजपुरी के शामिल न कइल जाए. इहे सोच विचार के बाद ब्लॉग जगत में 'भोजपुरिया' के पदार्पण हो रहल बा.